Sabah & Sarawak Cadang Wujudkan Syarikat Penerbangan Bersama

KOTA KINABALU, 15 Okt: Kerajaan negeri Sarawak bercadang bekerjasama dengan kerajaan negeri Sabah mengkaji kemungkinan mewujudkan syarikat penerbangan milik kedua-dua negeri itu, dalam usaha mempertingkatkan lagi jaringan perhubungan.

Ketua Menteri Sarawak Datuk Patinggi Abang Johari Tun Openg berkata jaringan perhubungan yang baik antara kedua negeri itu diperlukan, untuk membangunkan negeri khususnya industri pelancongan.

“Oleh itu saya mencadangkan kita (Sabah dan Sarawak) boleh membuat kajian mewujudkan sebuah syarikat penerbangan kepunyaan Malaysia, yang dimiliki Sabah dan Sarawak.

“Ini (syarikat penerbangan sendiri) akan merancakkan lagi industri pelancongan dan jaringan perhubungan di antara pusat atau apa sahaja hab yang boleh kita wujudkan di rantau ini. Ini adalah satu cadangan daripada kerajaan negeri Sarawak,” katanya kepada pemberita selepas majlis makan malam meraikan beliau dan rombongan, sempena lawatan dua hari di Sabah, malam tadi.

Turut hadir Ketua Menteri Sabah Datuk Seri Mohd Shafie Apdal dan semua barisan kabinet negeri Sabah.

Mengulas lanjut, Abang Johari berkata sekiranya syarikat penerbangan itu tidak boleh dilaksanakan, satu alternatif lain akan dirancangkan bagi mempertingkatkan jaringan perhubungan.

“Kalau boleh dibuat kita akan buat dan kalau tidak boleh, kita akan cari alternatif lain untuk membangunkan perhubungan, khususnya dalam industri pelancongan, kerana saya lihat masa hadapan adalah cerah dalam industri ini,” katanya.

Beliau berkata sebelum ini Sarawak telah mengumumkan empat dasar untuk menuju ke negeri paling maju melalui Rancangan Malaysia Ke-12 (RMK12).

“Salah satu dasar itu adalah untuk mempertingkatkan industri pelancongan dan sudah tentunya menubuhkan syarikat penerbangan ini, yang akan memajukan lagi sektor berkenaan bukan sahaja di Sarawak malah di Sabah dan Malaysia,” tambahnya.

Sementara itu, Mohd Shafie dalam sidang media yang sama berkata kerajaan Sabah tidak mempunyai masalah untuk melaksanakan tersebut.

“Kita tidak mempunyai masalah untuk membuat kajian kerana Sabah dan Sarawak mempunyai lesen. Sarawak mempunyai syarikat Hornbill Skyways dan Sabah ada Sabah Air. Sudah semestinya kita memerlukan jaringan perhubungan yang baik, kerana banyak lagi kawasan luar bandar yang sukar dikunjungi.

“Saya rasa dengan ada jaringan perhubungan yang baik, Sabah dan Sarawak boleh menjadi jambatan memperkukuhkan lagi hubungan Malaysia dengan negara jiran, seperti Brunei dan Indonesia.


Tujuh rumah terjejas kebakaran di Tawau Lama

TAWAU: Tujuh rumah terjejas termasuk empat hangus sama sekali dalam kebakaran di Tawau Lama, Jalan Pantai di sini kira-kira jam 9.30 pagi Isnin.

Ketua Balai Bomba dan Penyelamat Daerah Tawau Sharudy Delamin berkata bomba menerima panggilan jam 9.33 pagi dan tiba di lokasi selang tujuh minit kemudian.

“Kita memulakan operasi memadam api jam 9.41 pagi dan operasi berjaya dikawal jam 10.20 pagi sebelum ditamatkan jam 12.09 tengahari,” katanya.

Sharudy berkata dalam kebakaran itu, sebuah rumah turut terjejas teruk apabila hampir 90 peratus struktur asalnya musnah terbakar, manakala sebuah lagi 70 peratus terbakar.

Tiada kecederaan dilaporkan. Jumlah kerugian dan punca kebakaran masih disiasat. – Utusan Borneo


Pengurus Arsenal Mikel Arteta Positif Covid-19

LONDON: Pengurus Arsenal, Mikel Arteta diuji positif coronavirus, umum kelab Liga Perdana itu sebentar tadi.

“Pusat latihan Colney kami di London sudah ditutup selepas ketua jurulatih Mikel Arteta mendapat keputusan positif Covid-19 malam ini,” kata kenyataan Arsenal.

Arsenal dijadualkan menentang Brighton dalam Liga Perdana esok, berkata “jelas kami tidak boleh bermain sebahagian perlawanan mengikut jadual yang sudah diatur.” – AFP


(VIDEO) Doktor Muda Maut Kena Strok, Dipercayai Kerana Bertugas 35 Hari Tanpa Henti Tangani COVID-19

Seorang doktor perubatan di China dilaporkan meninggal dunia akibat strok setelah bertugas di barisan hadapan dalam pandemik COVID-19 selama 35 hari berturut-turut.

Dr. Dong Tian, 29, meninggal dunia pada Sabtu di sebuah hospital di Hubei, seminggu sebelum hari lahirnya yang ke-30.

Berdasarkan laporan media tempatan, doktor tersebut yang menjaga ayahnya yang sakit di rumah, secara sukarela kembali bertugas semula ke hospital pada akhir Januari lalu kerana wabak COVID-19 telah menular dengan cepat di wilayah Hubei itu.

Dia bertugas di barisan hadapan selama 35 hari berturut-turut tanpa henti sehinggalah dia rebah pada 29 Februari.

Dia direhatkan dan diletakkan di bawah isolasi untuk menjalani kuarantin.

Namun, doktor yang juga anastetik itu dikejarkan ke hospital apabila secara tiba-tiba mengalami sakit kepala dan hilang keupayaan bercakap semasa dia dikuarantin.

Selepas menerima rawatan di bawah Unit Rawatan Rapi (ICU) selama 19 hari di sana, akhirnya pada 21 Mac lalu, Hospital Awam Zhijiang – tempat dia bertugas mengesahkan dia telah menghembuskan nafasnya yang terakhir.

“Komrad Dong Tian adalah seorang yang efisien dan proaktif dalam menjalankan tugasnya. Dia menghormati semua ketua dan sangat baik dengan rakan-rakan setugasnya.

“Dia menggunakan hidupnya untuk menunjukkan kasih sayangnya sebagai seorang doktor. Dia mengorbankan masa mudanya dan semangat untuk kerjaya perubatannya,” maklum pihak hospital.


(VIDEO) Anak Buang Kereta BMW 3 Series Ke Sungai Sebab Bapa Tak Mampu Belikan Jaguar

Seorang lelaki berusia 22 tahun meminta bapanya membeli kereta Jaguar dan membuang kereta BMW 3 series yang telah diberikan kepada ke dalam sungai dalam kejadian yang berlaku di Yamunanagar, India.

Dalam insiden yang berlaku pada Jumaat lalu, selepas membuang kereta mewah itu ke dalam sungai, Akash merakam video kejadian itu lalu dihantar kepada ibubapanya.

Difahamkan, bapanya, Sanjeev Kumar, membeli BMW itu beberapa bulan lalu yang berharga 3.5 juta Rupee (RM206,167).

“Akash mahukan kereta Jaguar dari bapanya tetapi bapanya tidak mampu.

Tidak puas hati keinginannya tidak dipenuhi, Akash buang kereta itu.

“Sebelum ini Akash dihadiahkan kereta Toyota Innova oleh keluarga mertuanya tetapi keluarga Akash menjual kereta itu dan hasilnya digunakan untuk membeli BMW.

“Ibu bapanya menunjukkan beberapa dokumen perubatan yang menunjukkan Akash mengalami masalah psikiatri,” kata Pegawai Polis Chhachhrauli, Mukesh Kumar.

Kereta BMW itu dibawa keluar dari sungai itu selepas beberapa jam dengan bantuan penyelam, orang kampung serta jentera.

Bagaimanapun, Sanjeev percaya kereta itu terjunam ke dalam sungai ketika anaknya cuba mengelak dari melanggar rusa di jalan raya.

“Kami ada dua buah kereta iaitu BMW dan Swift. Anak saya tak pernah minta dibelikan kereta Jaguar,” katanya.

Sanjeev dilaporkan memiliki kira-kira 10 hektar tanah pertanian dan dia baru menjual sebidang tanahnya beberapa bulan lalu.


Mayat Lelaki Dibaham Buaya Ditemukan

TAWAU: Seorang lelaki warga asing yang dilaporkan hilang semalam ditemukan maut dengan kesan gigitan dipercayai akibat dibaham buaya di Sungai Kalumpang, Jalan Tawau- Semporna, di sini, pagi tadi.

Mangsa,  Binyojinnul, 36, ditemukan anggota bomba dengan bantuan orang awam pada pukul 10.20 pagi ini dalam keadaan tidak sempurna, kira-kira 600 meter dari lokasi lelaki itu dilaporkan hilang.

Jurucakap Pusat Gerakan Operasi, Jabatan Bomba dan Penyelamat Malaysia (JBPM) menerusi kenyataan media, mengesahkan perkara tersebut.

“Mayat mangsa diserahkan kepada polis untuk tindakan lanjut,” katanya.

Terdahulu, JBPM menerima laporan berhubung kehilangan mangsa pada pukul 4.43 petang semalam.

Sepasukan anggota dan pegawai dari Balai Bomba dan Penyelamat (BBP) Tawau bergegas ke lokasi menggunakan dua jentera.


Garis Panduan Pembukaan Semula Sekolah Diedar Esok

KAJANG: Garis Panduan Pengurusan Pembukaan Semula Sekolah akan diedarkan esok bagi membolehkan pentadbir dan guru membuat persediaan sewajarnya,

Menteri Kanan (Pendidikan), Dr Mohd Radzi Md Jidin, berkata garis panduan pergerakan pelajar di dalam sekolah bermula daripada setibanya pelajar di sekolah hingga mereka pulang, dihasilkan secara terperinci bersama Kementerian Kesihatan dan Majlis Keselamatan Negara (MKN).

“Kita keluarkan garis panduan ini bagi melihat kaedah yang perlu dilakukan dalam konteks pembukaan sekolah dan persiapan sewajarnya harus dilakukan oleh pihak sekolah bagi memastikan bila sahaja kita umumkan pembukaan, maka setiap sekolah telah bersedia.

“Kementerian sentiasa berbincang dengan pihak sekolah iaitu ruang yang boleh ditambah baik dalam garis panduan itu akan kita lakukan. Apa yang penting semua pihak mainkan peranan iaitu pengurusan sekolah, guru termasuk ibu bapa. Misalnya, jika anak bergejala, tidak perlu hantar ke sekolah,” katanya.

Beliau berkata demikian selepas lawatan kerja bagi persediaan pembukaan semula sekolah di Sekolah Menengah Kebangsaan Engku Husain, Semenyih, di sini, semalam.

Turut hadir Ketua Pengarah Kesihatan Datuk Dr Noor Hisham Abdullah, Ketua Pengarah Keselamatan Negara, Mohd Rabin Basir dan Ketua Pengarah Pelajaran, Dr Habibah Abdul Rahim.

Mohd Radzi berkata, jabatan pelajaran negeri dan pejabat pelajaran daerah akan memantau sekolah bagi memastikan garis panduan yang disediakan dipatuhi.

“Saya juga akan singgah di sekolah-sekolah untuk melihat pelaksanaan garis panduan yang telah diadakan dan kita yakin pihak pengurusan sekolah dan juga guru akan bantu kementerian agar garis panduan ini akan dipatuhi,” jelasnya.

Sementara itu, beliau berkata, ibu bapa tidak perlu risau menghantar anak mereka ke sekolah selain perlu memainkan peranan mendidik anak-anak mendisiplinkan diri sekurang-kurangnya dengan sentiasa mengamalkan penjarakan sosial.

Ditanya mengenai bila sesi persekolahan akan bermula, beliau menegaskan setakat ini masih tiada tarikh yang ditetapkan dan pihaknya bekerjasama rapat bersama Kementerian Kesihatan dan MKN untuk memutuskan perkara itu.

“Apabila Kementerian Kesihatan dan MKN merasakan sudah sampai masanya sekolah dibuka, maka kita akan umumkan dua minggu sebelum ia dibuka. Kami belum menetapkan sebarang tarikh untuk pembukaan sekolah,” katanya.

Menurutnya, pembukaan sekolah kelak hanya membabitkan pelajar tingkatan lima dan enam sahaja dengan hampir 3,000 sekolah menengah. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pukul bini dengan ekzos

LELAKI tergamak menumbuk muka isterinya bertubi-tubi sehingga mata mangsa lebam dan bibir pecah hanya kerana wanita itu menegur perbuatannya memarahi anak mereka, dekat Lahad Datu, kelmarin.

Dalam kejadian di rumah kongsi, Ladang Bagahak 2, Tungku, jam 3.30 petang itu, dia turut memukul belakang badan isterinya menggunakan ekzos motosikal hingga bengkak.

Ketua Polis Daerah Lahad Datu, Asisten Komisioner Nasri Mansor berkata, siasatan mendapati wanita berusia 36 tahun warga tempatan itu mempertahankan anak mereka selepas dimarahi oleh suaminya kerana masalah anak yang bertengkar ketika bermain.

“Suspek berusia 29 tahun yang bekerja sebagai pengawal keselamatan di kawasan ladang berkenaan kemudian bertengkar dengan isterinya sebelum memukul belakang isterinya menggunakan ekzos motosikal.

“Mangsa bersama anak-anaknya melarikan diri ke rumah ketua kampung yang tinggal berdekatan. Namun tidak lama kemudian suspek datang dan terus memukul muka dan badan mangsa bertubi-tubi,” katanya ketika dihubungi, hari ini.

Nasri berkata, berikutan itu, ketua kampung datang dan meleraikan keadaan sebelum suspek melarikan diri, manakala ketua kampung melaporkan kejadian itu kepada majikan suspek.

“Akibat perbuatan suspek itu, mangsa mengalami bengkak dan lebam di kedua-dua bawah mata manakala bibirnya pecah, serta lebam dan bengkak pada kedua-dua tangan dan belakang badannya.

“Selepas kejadian itu, suspek melarikan diri dan digantung kerja. Mangsa kemudian membuat laporan polis berhubung kejadian itu” katanya.

Menurutnya, berdasarkan laporan itu siasatan dijalankan dan dalam menjalankan Ops Cantas Khas/Pintu suspek berjaya diberkas di kawasan ladang di Jalan Tungku, jam 1.30 tengah hari, semalam.

“Suspek yang ditahan sepasukan polis Bahagian Siasatan Jenayah Ibu Pejabat Polis Daerah (IPD) Lahad Datu direman untuk siasatan lanjut. Polis turut merampas satu batang ekzos motosikal yang dipercayai digunakan suspek ketika kejadian.

“Kes disiasat mengikut Seksyen 324/326A Kanun Keseksaan kerana mendatangkan kecederaan,” katanya.

Difahamkan, mangsa mendirikan rumah tangga dengan suspek pada 2010 dan dikurniakan tiga anak. – Harian Metro


(VIDEO) Tidak Mahu Dipecat, Pekerja Tikam Leher Pengurus Dengan Pisau

Seorang pengurus restoran di Jakarta Utara cedera parah akibat ditikam dengan pisau oleh pekerjanya dalam kejadian yang berlaku pada malam Ahad lalu.

Kejadian itu berlaku apabila mangsa, Asela Rumapea, 36, bertengkar dengan suspek, Yogi Dawamul Hidayat, 22, kira-kira jam 3.30 petang kerana mangsa mengadu kepada pihak atasan yang dia pernah dipukul oleh suspek.

Difahamkan, suspek akan dipecat sekiranya perbuatannya itu dilaporkan kepada pihak atas.

Oleh kerana pertengkaran itu tidak menemui jalan penyelesaian, mangsa keluar meninggalkan suspek di premis.

Apabila mangsa kembali semula ke premis dan kedua-dua mereka bertengkar sekali lagi.

Suspek yang tidak dapat menahan kemarahan terus mengambil pisau kecil di dapur lalu menusuk leher mangsa.

Akibatnya, mangsa mengambil luka dan pendarahan teruk di leher.

Mangsa berlari meminta bantuan dari orang awam yang berada di sekitar tempat kejadian.

Orang awam juga sempat merakam kejadian itu dan kini tersebar meluas di media sosial.

Suspek telah ditahan polis di akan dibawa ke balai untuk siasatan lanjut. “Siasatan awal mendapati, suspek mengakui perbuatannya itu.

Suspek masih berada di balai dan mangsa telah dihantar ke hospital untuk mendapatkan rawatan,” kata sumber polis.

Kejadian di Pluit Village. Infonya pekerja berantem. Pekerja supervisor cowo nusuk managernya yg cewe. Serem yah jaman sekarang. pic.twitter.com/PnDsA37G1e


Rasmi – BN Menang Besar PRK DUN Chini

Suruhanjaya Pilihan Raya (SPR) mengesahkan calon BN, Mohd Sharim Md Zain, 41, memenangi Pilihan Raya Kecil (PRK) Dewan Undangan Negeri (DUN) Chini dengan memperoleh majoriti 12,650.

Mohd Sharim memperoleh 13,872 undi, manakala calon Bebas, Datuk Tengku Zainul Hisham Tengku Hussin, 64, beroleh 1,222 undi dan seorang lagi calon Bebas, Mohd Shukri Mohd Ramli, 49, hanya mendapat 137 undi.

PRK DUN Chini diadakan berikutan kematian penyandangnya, Datuk Seri Abu Bakar Harun, 60, pada 6 Mei lalu di Hospital Kuala Lumpur akibat serangan jantung. Abu Bakar menjadi wakil rakyat kawasan itu sejak Pilihan Raya Umum (PRU) ke-11.

Pada PRU ke-14 lalu, Abu Bakar menang dengan majoriti 4,622 undi selepas memperoleh 10,027 undi menewaskan calon PAS Mohd Fadhil Noor Abdul Karim yang mendapat 5,405 undi manakala Mohamad Razali Ithnain dari PKR sekadar memperoleh 1,065 undi.

SPR memaklumkan sebanyak 73.8 peratus daripada 20,816 pemilih berdaftar menunaikan tanggungjawab itu di 13 pusat mengundi yang dibuka bermula 8 pagi hari ini.

PRK ini adalah PRK ke-11 selepas PRU Ke-14 dan yang pertama buat Perikatan Nasional (PN) selepas mengambil alih kepimpinan negara daripada Pakatan Harapan (PH) pada Mac lalu.

PRK DUN Chini turut mencatat sejarah sebagai pilihan raya berlangsung dalam kebiasaan baharu yang membabitkan pelbagai perubahan dibuat susulan pandemik Covid-19.


Fenomena Gerhana Bulan Penuh Boleh Disaksikan Esok

KUALA LUMPUR: Rakyat negara ini berpeluang menyaksikan fenomena gerhana bulan penuh atau ‘bulan berdarah’ bermula sekitar jam 4.47 petang esok dan dijangka berakhir kira-kira jam 9.50 malam.

Fenomena itu muncul semula selepas kali terakhir kelihatan pada 2018.

Ketua Pengarah Agensi Angkasa Malaysia (MYSA), Azlikamil Napiah, berkata fasa penuh fenomena gerhana ‘Super Flower Blood Moon’hanya boleh dilihat jika berada di Semenanjung Malaysia.

Di Sabah dan Sarawak, beliau berkata, orang ramai di sana berpeluang menyaksikan proses pembentukan fenomena gerhana itu lebih awal.

“Fenomena gerhana bulan pada esok, 26 Mei 2021 akan berlaku selepas bulan berada pada kedudukan yang paling hampir dengan bumi (perigee) dengan jarak 357,309 kilometer (km).

“Fenomena gerhana bulan penuh ini akan berlaku mulai jam 16.47 dan berakhir pada jam 21.50 waktu Malaysia.

“Bagi kebanyakan kawasan di Semenanjung, fenomena tersebut hanya kelihatan ketika fasa gerhana maksimum,” katanya dalam satu kenyataan hari ini.

Selain boleh disaksikan secara penuh di Semenanjung Malaysia, Azlikamil berkata, ia boleh dilihat secara keseluruhan di timur Australia, New Zealand dan Kepulauan Pasifik termasuk Hawaii.

Berikutan kekangan pelaksanaan Perintah Kawalan Pergerakan (PKP) bagi mengekang penularan wabak pandemik COVID-19, beliau mengajak orang ramai untuk penstriman langsung gerhana bulan penuh ‘Super Flower Blood Moon’ pada esok menerusi akaun media sosial Facebook dan Youtube Planetarium Negara.

Katanya, kemudahan teleskop untuk kegunaan orang ramai bagi menyaksikan fenomena itu tidak akan disediakan.

“Kemudahan teleskop tidak akan dibuka untuk orang ramai di Planetarium Negara kerana situasi negara yang sedang melaksanakan PKP,” katanya.

Berdasarkan maklumat mengenai fenomena gerhana penuh yang dimuatnaik MYSA di akaun Instagram, ia berlaku apabila matahari, bumi dan bulan berada pada kedudukan sebaris serta keseluruhan bulan merentasi bayangan umbra.

Umbra adalah bahagian bayang yang sangat gelap manakala penumbra, bahagian luar bayang yang relatifnya lebih cerah.

Bulan dengan perlahan-lahan bertukar daripada warna putih bersinar kepada kemerahan. Kesan umbra ini boleh dilihat dengan mata kasar.

KETERANGAN FASA GERHANA BULAN DI MALAYSIA

– Tidak kelihatan kerana bulan berada di bawah ufuk

– Bulan mula mengalami fasa gerhana penuh

– Boleh dilihat di Sabah dan Sarawak sahaja ketika bulan terbit dan rendah di ufuk timur.

– Boleh dilihat di Semenanjung ketika bulan sedang terbit dan rendah di ufuk timur

– Bulan mula keluar dari umbra

– Boleh dilihat kerana bulan berada di atas ufuk

– Bulan keluar sepenuhnya dari umbra

– Bulan keluar sepenuhnya dari penumbra

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Fenomena Gerhana Bulan Penumbra Dijangka Berlaku Awal Pagi Esok

Gerhana Bulan Penumbra dijangka berlaku pada awal pagi esok bersamaan 14 Syawal atau 6 Jun 2020. Menurut laman Mufti Wilayah Persekutuan, fenomena itu bakal bermula pada 1.45 pagi dan berlaku sekitar tiga jam dan 18 minit.

Waktu maksimum terjadinya gerhana ialah pada 3.24 pagi dan ia dijangka tamat sekitar 5.04 pagi.

Gerhana ini berlaku ketika fasa purnama apabila bulan, bumi dan matahari berada pada kedudukan yang hampir sejajar.

“Namun, bulan hanya masuk di kawasan bayang-bayang bumi yang tidak gelap (penumbra). Warna permukaan bulan hanya mengalami sedikit perubahan dari warna putih bersinar ke putih suram.”

Oleh begitu, kerana kesan penumbra yang amat sedikit membuatkan ia hampir tak dapat dilihat dengan mata kasar.

“Solat Sunat Khusuf (gerhana bulan) tidak disyariatkan untuk fenomena ini,” kata Mufti WP. – Mufti Wilayah Persekutuan


Tragedi Jatuh Laut: Mayat Adik Ditemui, Kakak Masih Hilang

TAWAU: Salah seorang daripada dua beradik yang terjatuh ketika mandi di jeti Kampung Bergosong, Pulau Sebatik Jumaat lalu, ditemui lemas hari ini (Ahad).

Mayat mangsa, Madsum Telson, 5, ditemui terapung di perairan negara Indonesia pada jam 12.35 tengah hari oleh penduduk kampung yang melalui kawasan berkenaan.

Pengarah Zon Maritim Tawau Kepten Maritim Siva Kumar A/L Vengadasalam ketika dihubungi berkata, sebaik menerima maklumat penemuan itu, anggota maritim mendapat keizinan daripada pihak berkuasa Indonesia untuk mengambil mayat kanak-kanak itu.

“Keluarga mangsa mengesahkan mayat kanak-kanak yang ditemui itu adalah anak lelakinya Madsum dan jasadnya dihantar ke Hospital Besar Tawau untuk tindakan selanjutnya.

“Mayat kanak-kanak itu tiba di jeti Maritim pada jam 2 petang dan dibawa ke Hospital Besar Tawau menggunakan lori Polis Diraja Malaysia (PDRM) dari Ibu Pejabat Polis Daerah Tawau,” katanya.

Terdahulu mangsa bersama kakaknya, 8, yang masih belum ditemui terjatuh ke dalam laut semasa mandi di jeti berkenaan pada petang Jumaat lalu.

Keluarga mangsa mendapat tahu selepas dua lagi rakannya yang mandi bersama mereka memberitahu bahawa kedua-dua adik beradik itu terjatuh ke dalam laut.

Penduduk kampung menggunakan lima bot bertindak awal mencari kanak-kanak terbabit sebelum membuat laporan di Balai Polis Bergosong pada jam 6.30 petang hari kejadian.

Pihak Maritim Tawau menerima panggilan berhubung kejadian itu pada jam 9.50 malam daripada Pasukan Polis Marin (PPM) Tawau.

Sejurus menerima maklumat tersebut aset bot maritim yang berada dalam sektor operasi telah digerakkan ke lokasi kejadian bagi mendapatkan maklumat lanjut dan mengaktifkan Operasi Mencari dan Menyelamat (SAR) pada hari yang sama. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


190,951 Bakul Makanan Telah Diagih Di Sabah Setakat Ini

KOTA KINABALU, 18 Nov : Sebanyak 190,951 bakul makanan telah diagihkan di 27 buah daerah di Sabah setakat ini.

Menteri Pembangunan Masyarakat dan Kesejahteraan Rakyat Sabah Ir Shahelmey Yahya berkata kementerian itu sedang giat mengagihkan bakul makanan berkenaan di setiap daerah terlibat.

“Daerah berkenaan termasuk Lahad Datu, Semporna, Kunak, Tawau, Sandakan, Kota Kinabalu,  Penampang, Putatan, Papar, Tuaran dan  Kalabakan,” katanya menerusi kenyataan, di sini hari ini.

Daerah lain ialah Ranau, Tambunan, Kota Belud, Beaufort, Kuala Penyu, Kota Marudu, Tenom, Kinabatangan, Keningau, Kudat, Pitas, Sipitang, Nabawan, Beluran, Telupid dan Tongod. – BERNAMA


Sabah Adalah Kerajaan Mesra Perniagaan

TAWAU, 29 Ogos: Kerajaan Sabah akan berusaha keras dalam memastikan iklim pelaburan di negeri ini terus kondusif, sekali gus mengekalkan pertumbuhan ekonomi positif bagi mengekalkan dasarnya yang mesra perniagaan, kata Ketua Menteri Sabah, Datuk Mohd Shafie Apdal.

“Ini adalah komitmen kami (kerajaan), dan ianya akan terus dilakukan melalui pelaksanaan pelbagai dasar serta inisiatif yang bertujuan membawa lebih banyak pembangunan ekonomi kepada rakyat,” katanya dalam ucapan pada majlis angkat sumpah ahli jawatankuasa Persekutuan Persatuan-Persatuan Cina Tawau ke 20 di sini, hari ini.

Teks ucapan beliau dibacakan oleh Pembantu Menteri Kerajaan Tempatan dan Perumahan Sabah Hiew Vun Zin

Dalam pada itu Mohd Shafie berkata kerajaan negeri terbuka kepada kritikan, maklum balas serta idea yang membina demi pembangunan Sabah.

“Kita percaya sebarang isu  boleh dibawa ke meja perbincangan untuk diselesaikan secara baik dan berhemah,” katanya.

Di samping itu, beliau menggalakkan Persekutuan Persatuan-Persatuan Cina Tawau untuk meningkatkan kerjasama dengan persatuan lain yang terdapat di Sabah.

“Selain berkongsi pengalaman, ianya juga boleh mengukuhkan hubungan serta dapat mengembangkan rangkaian perniagaan serta berkongsi kepakaran ilmu masing-masing.

“Ini saya yakin akan menghasilkan situasi menang-menang untuk semua, sekali gus membolehkan Sabah menjadi lebih kompetitif dan membangun dengan pantas,” katanya.

Terdahulu, Pengerusi Persekutuan Persatuan-Persatuan Cina Tawau, Lim Teck Keong berkata, persatuan itu berinisiatif untuk memperkenalkan sekali gus mempromosi transformasi perindustrian serta pertanian di daerah ini.

Persekutuan Persatuan-Persatuan Cina Tawau telah ditubuhkan pada tahun 1981 dan sehingga kini menjadi persatuan terbesar di Tawau dengan terdapat 44 persatuan cina bergabung  dibawahnya.


Warisan & Pejuang Sah Hantar Surat Akuan Tolak Muhyiddin Kepada Agong

KUALA LUMPUR: Parti Pejuang Tanah Air (Pejuang) dan Parti Warisan Sabah (Warisan) mengesahkan bahawa kedua-dua parti tersebut telah menghantar surat akuan menolak Perdana Menteri, Tan Sri Muhyiddin Yassin kepada Yang di-Pertuan Agong pada Isnin.

Ketua Penerangan Pejuang, Ulya Aqamah Husamudin memaklumkan surat akuan menolak Muhyiddin daripada kesemua ahli Parlimen parti itu telah dihantar kepada Seri Paduka Baginda pada petang semalam.

“Pejuang pun hantar (surat akuan) juga tapi hantar berasingan. Ia adalah surat akuan yang mengatakan kami tidak sokong Muhyiddin,” katanya ketika dihubungi pada Selasa.

Sementara itu, Ketua Wira Warisan yang juga Ahli Parlimen Sepanggar, Datuk Azis Jamman turut mengesahkan mengenai surat tersebut.

“Warisan juga mengesahkan perkara ini, sudah ditandatangani (surat) dan dihantar kepada Yang di-Pertuan Agong,” katanya menerusi ciapan di Twitternya pada Isnin yang mengulas mengenai laporan berita mengenai isu tersebut.

Pada Isnin, media melaporkan mengenai tindakan pembangkang yang difahamkan telah mengutuskan surat akuan menolak Muhyiddin sebagai Perdana Menteri kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Menurut sumber dalaman blok pembangkang, surat akuan tersebut merangkumi kesemua 105 ahli Parlimen daripada Pejuang, DAP, Parti Keadilan Rakyat (PKR), Warisan, Parti Sarawak Bersatu, Ikatan Demokratik Malaysia (Muda), Parti Amanah Negara (Amanah) dan Dr Maszlee Malik (Bebas).

Mengesahkan mengenai perkara tersebut dalam laporan berasingan ialah Naib Presiden Pakatan Harapan, Datuk Seri Salahuddin Ayub yang memaklumkan bahawa parti komponen gabungan tersebut masing-masing telah menghantar surat akuan berkenaan kepada Tuanku. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Individu 60 Tahun Ke Atas Boleh Dapat Dos Penggalak Kedua, Kata KJ

KUALA LUMPUR : Individu berumur 60 tahun ke atas dengan komorbiditi berisiko tinggi boleh diberikan dos penggalak kedua, kata Menteri Kesihatan Khairy Jamaluddin.

Beliau berkata, pemberian dos penggalak kedua boleh diberikan dengan selang masa sekurang-kurangnya empat hingga enam bulan selepas tarikh dos penggalak pertama.

“Ini saya nak tegaskan bahawa ia tidak wajib, tetapi pilihan kepada mereka, individu 60 tahun ke atas ‘can go for second booster’.

“Kita akan umum bagaimana nak buat. Ini hanya ‘option’ (pilihan), tidaklah kita buat program seperti PICK dahulu,” katanya dalam sidang media khas di Parlimen, hari ini.

Katanya, saranan itu berdasarkan nasihat Panel Kumpulan Kerja Teknikal (TWG) selepas mereka meneliti kajian saintifik, kajian kohort, serta amalan di negara lain.

Berdasarkan kajian, menunjukkan individu berumur 60 tahun ke atas dengan komorbiditi seperti penyakit paru-paru, jantung, buah pinggang, hati dan diabetes, berisiko lebih tinggi mendapat gejala serius dan kematian membabitkan Covid-19.

Sementara itu, Khairy berkata, golongan berusia 60 tahun ke atas yang tidak mempunyai komorbiditi juga boleh berbuat demikian, selepas mereka mendapat pandangan dari pengamal perubatan.

Manakala, individu berusia 12 tahun ke atas, yang mempunyai imunokompromi di tahap sederhana dan teruk boleh diberikan dos penggalak dengan selang masa sekurang-kurangnya 28 hari selepas tarikh dos kedua.

Mengulas lanjut, beliau berkata buat masa ini pihak kementerian menetapkan bahawa vaksin mRNA Comirnaty (Pfizer-BioNTech) merupakan vaksin disyorkan bagi dos penggalak kedua berdasarkan data saintifik yang tersedia.

Bagaimanapun, Khairy berkata, pelaksanaan syor terbaharu itu tidak akan menjejaskan status vaksinasi lengkap individu berisiko tinggi yang tidak mengambil dos penggalak kedua tersebut.

“KKM sedang mengemaskini Garis Panduan Klinikal yang akan memperincikan perlaksanaan dos penggalak dan dos penggalak kedua untuk dua golongan tersebut,” katanya. – FMT


Jalan Tamparuli-Kiulu Terputus, Boleh Diguna Semula Dalam 24 Jam

TAMPARULI, 10 Dis: Jalan alternatif sementara akan dibina di Kilometer 3 Jalan Tamparuli – Kiulu yang terputus akibat tanah runtuh pagi tadi, kata Menteri Pembangunan Infrastruktur Sabah Datuk Peter Anthony.

Beliau berkata kerja-kerja membina jalan alternatif sementara di tepi jalan berkenaan akan dilakukan segera bermula hari ini dan dijangka boleh dilalui kenderaan dalam tempoh kurang 24 jam.

“Pergerakan tanah akibat hujan menyebabkan jalan raya itu runtuh awal pagi tadi dan ketika ini, penduduk kampung di Kiulu menggunakan satu lagi jalan yang ada menghubungkan ke kampung sekitar Kiulu. Kita akan mempercepatkan kerja membina jalan alternatif itu,” katanya ketika ditemui pemberita di kawasan jalan runtuh itu di sini hari ini.

Beliau berkata kos pembaikan jalan raya runtuh itu dianggarkan mencecah RM3 juta dan akan dimulakan sebaik sahaja peruntukan diperoleh.

Mengenai satu lagi kejadian tanah runtuh menyebabkan jalan Kundasang-Ranau terputus di Kilometer 96.7, Peter berkata kerja baik pulih jalan itu sedang dilakukan dengan membersih serta mengalihkan tanah runtuh dan jalan alternatif sementara akan segera dibuat.

Katanya ia diputuskan menerusi mesyuarat oleh semua pihak berwajib termasuk Jabatan Kerja Raya pagi tadi disebabkan kepentingan jalan itu yang menjadi laluan darat utama ke daerah di timur negeri ini.

Beliau berkata kerja membersih dan mengalihkan tanah runtuh diikuti membina jalan alternatif sementara akan mengambil masa dua hingga tiga hari bergantung kepada keadaan cuaca dan kos pembaikan keseluruhan jalan berkenaan dianggarkan mencecah RM25 juta.

Peter berkata sejak semalam hingga hari ini, tiga laporan tanah runtuh membabitkan jalan raya diterima di negeri ini termasuk satu lagi kejadian di daerah Membakut yang hanya membabitkan runtuhan lereng bukit.

Justeru, beliau menasihatkan pengguna jalan raya di negeri ini supaya berhati-hati ketika menggunakan jalan raya yang ada cerun bukit khususnya di Jalan Tamparuli ke Kundasang.


(VIDEO) Mahathir Mohon Maaf Letak Jawatan, Akui ‘Diperdaya’ Muhyiddin

Bekas perdana menteri, Dr Mahathir Mohamad, meminta maaf kepada anggota parlimen PH di pejabatnya di Kuala Lumpur pada semalam, ketika bekas sekutunya, Muhyiddin Yassin, bersiap sedia menjadi perdana menteri baru.

Berdasarkan rakaman video, Mahathir membuat permohonan maaf tersebut kerana beliau meletak jawatan sebagai perdana menteri pada 24 Feb lalu.

Tindakan tersebut diambil Mahathir selepas beliau percaya telah kehilangan sokongan majoriti ekoran tindakan ahli parlimen Bersatu – diketuai Muhyiddin – meninggalkan PH pada hari tersebut.

“Saya telah melakukan kesilapan. Saya mengambil keputusan meletak jawatan. Saya meletak jawatan kerana saya hilang sokongan (majoriti ahli parlimen).

“Jadi, saya terpaksa letak jawatan. Saya tiada pilihan.

“Saya fikir jika saya letak jawatan, ia (isu pelantikan perdana menteri baru) akan kembali kepada Agong,” kata Mahathir.

Ahli parlimen Langkawi itu berkata beliau mendapat sokongan semula pada akhirnya, tetapi itu tidak mencukupi untuk menghalang pembentukan kerajaan baru yang diketuai Muhyiddin.

“Jadi, saya ingin memberitahu anda sekali lagi, saya minta maaf,” katanya dalam video tersebut.

Sesetengah ahli parlimen yang hadir di mesyuarat tersebut telah mengesahkan kandungan klip video, yang disiarkan oleh pengguna Twitter @RashidYusoff11.

[Tun M Dedahkan Pengkhianatan Muhyiddin] pic.twitter.com/bx84pdE9BJ

Sementara itu, Mahathir juga memberitahu bahawa beliau diperdaya untuk mempercayai Muhyiddin.

“Sejurus selepas memberitahu saya bahawa dia setia kepada saya, dia mengkhianati saya, dia tidak menunjukkan kesetiaan kepada saya. Dia menunjukkan kesetiaan untuk diri sendiri.

“Dia sedia bekerjasama, walaupun dengan orang yang pencuri, penyangak, pembunuh, dia sanggup kerjasama. Itulah jenis watak yang kita ada,” katanya.

Mahathir juga meminta maaf kerana tidak menyedari terlebih dahulu bahawa beliau akan dikhianati.

“Saya minta maaf, dia adalah orang nombor dua saya, saya selalu syak wasangka, tetapi anda tidak selalu bertindak atas kecurigaan (kecuali) jika anda mempunyai bukti penuh, anda bertindak,” katanya.

Muhyiddin mengetuai sekumpulan anggota parlimen Bersatu membentuk satu pakatan dengan anggota parlimen dari Umno, PAS, Gabungan Parti Sarawak dan beberapa parti yang lebih kecil.

Bilangan ahli MP yang setia kepada Muhyiddin dan Mahathir kini dipersoalkan disebabkan oleh kesetiaan sesetengah ahli parlimen yang terus berubah-ubah.

Sokongan Muhyiddin hanya akan diuji apabila sidang parlimen bermula. –MalaysiaKini


Curi Dan Potong Kerbau Dalam Kereta

TUARAN: Tindakan sebuah kereta memecut laju ketika dihampiri kenderaan polis membongkar kegiatan curi kerbau oleh dua lelaki dalam kejadian di kawasan Kampung Laya-Laya, di sini, tengah malam tadi.

Dalam kejadian jam 12.10 tengah malam itu, anggota unit peronda (MPV) Ibu Pejabat Polis Daerah (IPD) Tuaran sedang menjalankan rondaan dan terserempak dengan sebuah kereta Proton Wira dalam keadaan mencurigakan.

Ketika dihampiri untuk pemeriksaan, kereta itu memecut laju menyebabkan peronda polis mengejar sebelum berjaya menahan kereta dinaiki dua lelaki berusia 18 dan 28 tahun.

Ketua Polis Daerah Tuaran, Deputi Superintendan Dzulbaharin Ismail, berkata ketika pemeriksaan terdapat kesan darah pada badan suspek sebelum kedua-dua mereka ditahan untuk pemeriksaan lanjut.

“Hasil pemeriksaan menemui daging kerbau yang sudah dipotong di dalam kereta dinaiki suspek. Tangkapan dan rampasan dibawa ke balai polis dan siasatan mendapati kedua-dua suspek terbabit dalam kegiatan curi kerbau dan lembu,” katanya ketika dihubungi.

Dzulbaharin berkata, suspek terbabit dipercayai aktif melakukan kegiatan curi kerbau dan lembu di daerah Tuaran dan Kota Belud.

“Biasanya kegiatan mereka ini aktif pada waktu malam dan subuh. Hasil yang dicuri ini dipercayai dijual di sekitar pasar Manggatal.

Dengan tertangkapnya kedua-dua suspek ini, secara langsung dapat membantu menyelesaikan kes curi kerbau dan lembu di Tuaran.

“Kes disiasat mengikut Seksyen 379 Kanun Keseksaan kerana mencuri,” katanya.

Sementara itu, katanya, polis mengharapkan masyarakat dapat bekerjasama dalam membanteras jenayah dengan menyalurkan maklumat.

“Dengan tertangkapnya penjenayah-penjenayah ini, adalah bukti kerjasama yang diberikan oleh masyarakat dalam membanteras jenayah,” katanya. – Berita Harian


Ahli Parti Politik, NGO Antara Beberapa Individu Ditahan Berhubung Video Seks Dikaitkan Muhamad Haziq

Polis menahan beberapa individu termasuk ahli parti politik dan pertubuhan bukan kerajaan (NGO) kerana terbabit dalam pembikinan dan penyebaran video seks bekas Ketua Pemuda PKR Santubong, Muhamad Haziq Abdul Aziz dan individu lain yang disebarkan dalam media sosial sejak 11 Jun lalu.

Ketua Polis Negara, Datuk Seri Abdul Hamid Bador, berkata polis sudah mengenal pasti dalang di sebalik pembikinan dan penyebaran video berkenaan berdasarkan siasatan yang sudah dilakukan.


Covid-19: Sabah Kembali Catat Kluster Tembok

KOTA KINABALU: Sabah kembali merekodkan kes baharu Covid-19 membabitkan banduan yang mencetuskan kluster di pusat tahanan atau penjara selepas seorang banduan lelaki disahkan positif melalui saringan dijalankan di Tawau, baru-baru ini.

Jurucakap perkembangan harian Covid-19 Sabah, Datuk Masidi Manjun berkata, banduan itu yang dibawa dari Ibu Pejabat Polis Daerah (IPD) Lahad Datu ke blok kuarantin di Blok Ehsan, Tawau pada 11 Jun lalu didapati positif ketika saringan hari ke-10 pada 21 Jun.

Katanya, banduan terbabit mencetuskan Kluster Tembok yang dilaporkan di Tawau hari ini selepas lapan lagi kes positif Covid-19 termasuk membabitkan warden dikesan setakat ini.

“Aktiviti pengesanan kontak rapat sedang giat dijalankan dan punca jangkitan masih dalam siasatan,” katanya dalam kenyataan media malam ini.

Kluster membabitkan warga penjara termasuk banduan pernah dilaporkan di Penjara Tawau pada September dan Oktober tahun lalu, iaitu ketika gelombang kedua penularan Covid-19 yang menyaksikan Sabah mencatat kes harian tertinggi berbanding negeri lain hingga akhir tahun lalu.

Sementara itu, kerajaan negeri bersetuju melaksanakan Perintah Kawalan Pergerakan Diperketatkan (PKPD) di Penjara Kepayan, Kota Kinabalu selama dua minggu bermula Isnin ini selepas 18 kes baharu Covid-19 dikesan.

Lokaliti berkenaan juga pernah dikenakan PKPD ketika gelombang kedua penularan Covid-19 di Sabah pada Oktober hingga November tahun lalu.

Sementara itu, Masidi yang juga Menteri Kerajaan Tempatan dan Perumahan negeri berkata, sebanyak 10 kilang di Tawau dikompaun kerana gagal mematuhi kehadiran 60 peratus tenaga kerja sektor perkilangan yang ditetapkan dalam prosedur operasi standard (SOP) Perintah Kawalan Pergerakan (PKP) 3.0.

Katanya, kompaun itu dikeluarkan ketika operasi pemeriksaan SOP yang dilaksanakan Kementerian Pembangunan Perindustrian negeri dengan kerjasama pelbagai agensi seperti pihak berkuasa tempatan (PBT), polis, Kementerian Kesihatan (KKM) dan Jabatan Imigresen pada 13 Jun hingga 23 Jun lalu.

Sabah hari ini mencatat 189 kes baharu positif Covid-19 dengan satu kluster baharu dan tiada kematian dilaporkan, manakala seramai 145 pesakit sembuh. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 1,285 Kes Baharu, 4 Kematian Dicatatkan Hari Ini

KUALA LUMPUR: Sebanyak 1,285 kes positif Covid-19 dilaporkan hari ini, dengan Selangor mencatatkan kes harian baharu tertinggi.

Ketua Pengarah Kesihatan Tan Sri Dr Noor Hisham Abdullah berkata, daripada jumlah itu, 17 adalah kes import membabitkan lapan warganegara dan sembilan bukan warganegara, manakala 1,268 lagi kes tempatan.

Katanya, jumlah terbaru itu menjadikan kumulatif kes di negara ini adalah 355,753, dengan 14,203 kes aktif.

“Empat kematian dilaporkan hari ini membabitkan dua kes di Selangor dan masing-masing satu di Sabah dan Sarawak menjadikan jumlah kumulatif kematian adalah 1,308 kes.

“Sebanyak 1,175 kes sembuh, manakala 186 kes sedang dirawat di Unit Rawatan Rapi (ICU) dengan 81 kes memerlukan bantuan pernafasan,” katanya dalam kenyataan di sini, hari ini.

Dr Noor Hisham berkata, daripada 374 kes di Selangor, 292 daripadanya adalah dari kluster dan saringan kontak rapat Covid-19 yang aktif dijalankan di lapangan.

“Ia diikuti Sarawak sebanyak 211 kes (16.4 peratus) dan Pulau Pinang sebanyak 162 kes (12.6 peratus).

“Sebanyak 105 kes (8.2 peratus) yang dilaporkan pula adalah berkaitan kluster di penjara dan Depot Tahanan Imigresen (DTI) yang membabitkan Kluster Penjara Jalan Harapan (89 kes); Kluster Tembok Sri Aman (6 kes); Kluster Pagar Bukit Chagar (4 kes); Kluster Tembok Taiping (2 kes); Kluster Tembok Pengkalan Chepa (2 kes); Kluster Tembok Mempaga (1 kes); dan Kluster Tembok Tapah (1 kes),” katanya.


Covid-19: Vaksin Dos Tunggal Sesuai Untuk Penduduk Pulau Di Semporna

SEMPORNA, 20 Jun : Penduduk yang tinggal di pulau-pulau yang jauh dari Pekan Semporna di sini, lebih sesuai untuk diberikan dengan vaksin COVID-19 jenis dos tunggal bagi memudah dan melancarkan lagi program vaksinasi selain menjimatkan kos pengangkutan, masa serta mengurangkan risiko.

Pegawai Kesihatan Daerah Semporna Dr Shameer Khan Sulaiman berkata beliau telah memaklumkan perkara itu dalam mesyuarakat Kementerian Kesihatan Malaysia (KKM) bersama menteri dan pengurusan tertinggi baru-baru ini.

“Saya minta vaksin dos tunggal diberikan kepada penduduk pulau kerana ia lebih sesuai… risau jika diberikan vaksin jenis dua dos, apabila kita datang semula ke pulau untuk suntikan kedua, mereka menghilang, ini akan membazir masa dan kos.

“Saya yakin pihak KKM faham dengan kekangan yang dihadapi dari segi geografi ini, jadi vaksin jenis satu dos ini memang amat diperlukan kerana Semporna mempunyai banyak pulau yang terletak jauh dari pekan misalnya Pulau Denawan dan Pulau Omadal yang terletak dua jam perjalanan,” katanya kepada Bernama hari ini.

Sebelum ini Ketua Pengarah Kesihatan Tan Sri Dr Noor Hisham Abdullah berkata dua jenis vaksin  COVID-19 yang hanya memerlukan satu suntikan dos, masing-masing buatan CanSino dan Johnson & Johnson diberi kelulusan pendaftaran bersyarat Bahagian Regulatori Farmasi Negara (NPRA).

Sementara itu, Pegawai Daerah Semporna Juraimin Jadil berkata Angkatan Tentera Malaysia turut bersedia menggerakkan aset seperti helikopter bagi membantu urusan vaksinasi di pulau-pulau yang terletak jauh dari Semporna.

“Dalam mesyuarat dengan Jawatankuasa Petugas Khas Imunisasi COVID-19 (CITF) negeri baru-baru ini kita dimaklumkan bahawa Angkatan Tentera Malaysia (ATM) akan membantu proses vaksinasi di pedalaman serta pulau-pulau.

“Ketika ini projek permulaan mereka di Long Pasia, dan selepas itu mereka (ATM) akan ada mesyuarat untuk projek sama di Semporna serta Tungku, Lahad Datu,” katanya.

Jumlah penduduk Semporna yang menerima suntikan vaksin COVID-19 ketika ini direkodkan hanya 10,000 orang daripada 140,000 penduduk. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perlu Kaji Polisi Sewa Kepada Konsep Sewa Beli PPR Di Sabah – Menteri KPKT

TAWAU; 24 NOVEMBER 2019 (Ahad) – Kajian menyeluruh perlu dilakukan Kementerian Perumahan dan Kerajaan Tempatan (KPKT) Sabah sekiranya menukarkan polisi sewa seumur hidup kepada konsep sewa beli bagi Projek Perumahan Rakyat (PPR) di negeri ini.

Menteri Perumahan dan Kerajaan Tempatan, Zuraida Kamaruddin berkata, ini termasuklah mengkaji keperluan dan kebolehan untuk menggunakan konsep berkenaan.

Beliau berkata demikian kepada pemberita pada Majlis Penyerahan Surat Tawaran kepada penyewa Program Perumahan Rakyat (PPR) Taman Sri Bukit Tawau di Tawa.

Dalam pada itu, Zuraida turut menyambut baik saranan Timbalan Ketua Menteri yang juga Menteri KPKT Sabah, Datuk Jaujan Sambakong agar rumah PPR yang telah siap dibina tetapi masih kosong di negeri ini segera diduduki.

Justeru katanya, KPKT akan memastikan dalam tempoh enam bulan, setiap rumah yang telah siap sepenuhnya akan diisi dan permohonan perlu diteliti agar ia hanya ditawarkan kepada penyewa yang layak.

Mengulas berkenaan lambakan permohonan kediaman PPR di Tawau yang mencecah sehingga lebih 10-ribu pemohon, Zuraida berkata, pihaknya akan berusaha dan meneliti keperluan itu khususnya untuk mereka yang berpendapatan rendah atau B40.

Jelasnya, ia termasuklah menggalakkan kerjasama pemaju swasta untuk membina Rumah Mampu Milik di Tawau yang mengikut dasar mampu milik dengan harga tidak lebih 300-ribu ringgit.

Berkenaan majlis itu, sebanyak 470 ketua isi rumah menerima surat tawaran sewa 470 unit kediaman PPR Taman Sri Bukit Tawau.

Sementara itu, beberapa penyewa yang ditemui pemberita termasuk penyewa dalam kategori Orang Kurang Upaya (OKU) menzahirkan kesyukuran dan keterujaan selepas mereka ditawarkan menduduki rumah PPR terbabit.

PPR Taman Sri Bukit Tawau itu turut dilengkapi dengan kemudahan Dewan Serbaguna, surau, taman permainan kanak-kanak dan kedai bagi memastikan suasana kediaman lebih kondusif.


Jika ‘Imam’ Salah Perlu Diganti, Segerakan Perubahan – Shafie Apdal

KUALA LUMPUR: Presiden Warisan, Mohd Shafie Apdal berkata perubahan terhadap jawatan nombor satu dalam pentadbiran negara perlu disegerakan kerana jika berlengah, ia dikhuatiri akan menyebabkan lebih ramai nyawa terkorban.

Menyifatkan Perdana Menteri Muhyiddin Yassin sebagai “imam” yang mempunyai banyak kelompongan, Shafie berkata jika Presiden Bersatu itu terus diberi peluang dan ruang, negara bukan saja terpalit dengan krisis kesihatan awam terburuk, malah membawa Malaysia ke kancah krisis ekonomi paling teruk dengan hutang lebih RM1 trilion pada masa ini.

“Kadar kematian meningkat, kadar pengangguran meningkat, nak bagi waktu lagi untuk mereka memerintah? Enam bulan, satu tahun? Tiap-tiap hari rakyat Malaysia mati beratus orang. Adakah ini kerajaan yang betul untuk tadbir negara? Makin lama kita bagi mereka masa, makin ramai rakyat akan mati. Akan lebih banyak krisis ekonomi yang kita perlu tempuh.

“Saya bimbang kadangkala orang cakap kenapa kita perlu tukar kerajaan? Kalau dah salah, salah lah… umpama manusia, kalau imam dia kita dah tegur bacaannya, rukunnya tak sempurna, perlu diganti. Takkan kita nak minta dia teruskan, sedangkan yang makmum lagi bagus. Baik lagi ganti (dengan) makmum itu,” katanya dalam satu temu bual khas bersama Malaysiapost.

Ahli Parlimen Semporna itu turut mempersoalkan tindakan Muhyiddin yang terus mengelak untuk mengadakan undi percaya di Parlimen walaupun didesak berkali-kali oleh sebahagian besar Ahli Parlimen.

“Agong dah titahkan supaya ada perbahasan, ada undian, mengapa tak boleh? Nak takut undi? Bukan kita tidak boleh bagi undi, kalau berpatutan, kita sokonglah tetapi masalahnya, dia (Muhyiddin) takut sebab dia tahu dia tak cukup sokongan,” katanya.

Malah, beliau turut menyatakan kekesalan terhadap pentadbiran yang ditunjangi Bersatu kerana gagal menyelesaikan krisis ekonomi dan kesihatan awam walaupun pelbagai pakej rangsangan ekonomi diumumkan membabitkan perbelanjaan ratusan bilion ringgit.

“Adakah perjalanan ini selari dengan apa yang kita mahukan? Kita boleh kata, janganlah ganggu pemerintah… sokonglah mereka. Ya, kita boleh bagi sokongan tetapi dah satu tahun lebih mereka memerintah, gunakan duit yang banyak, buat Ordinan Darurat malah kerajaan negara luar beri lagi bantuan vaksin tetapi tetap gagal,” katanya yang berpendapat penubuhan “kerajaan perpaduan” perlu dipertimbang dengan serius oleh semua parti politik.

“Dah sampai waktunya rejim yang ada pada hari ini beralih, harus ada perubahan, bukan untuk keburukan. Kita perlu ada kesatuan dan perpaduan dalam kalangan 220 Ahli Parlimen. Hala tuju negara bergantung kepada mereka ini, tak perlu adakan PRU,” katanya lagi.

Justeru, beliau menggesa semua parti politik mengenepikan agenda politik masing-masing dalam menentukan siapa calon perdana menteri mereka tetapi bersatu dalam menentukan hala tuju negara untuk keluar daripada pandemik Covid-19.

“Kalau kita tak berfikir sebaik mungkin untuk ambil langkah bagaimana tentukan hala tuju negara kita, yang kita fikir hanya siapa nak jadi Perdana Menteri, siapa nak jadi Menteri saya fikir negara kita akan berada dalam keadaan cukup membimbangkan,” tegasnya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Semua mangsa tembakan sudah dikenal pasti

CHRISTCHURCH: Polis New Zealand hari ini mengesahkan identiti semua 50 mangsa tragedi tembakan dua masjid di Christchurch bagi membolehkan pengebumian dijalankan.

AFP melaporkan Pesuruhjaya Mike Bush berkata, proses pengecaman semua mangsa selesai dan keluarga mangsa sudah dimaklumkan.

Al Jazeera memetik kenyataan polis di portal New Zealand Police melaporkan, enam mayat sudah diserahkan kepada keluarga mangsa selepas proses bedah siasat selesai, Selasa lalu. – Agensi


Remaja Mati Selepas Bermain Game Tanpa Henti

Seorang remaja lelaki berusia 17 tahun ditemui mati di dalam biliknya selepas dia bermain permainan komputer tanpa henti.

Mangsa yang berasal dari Udon Thani, Thailand, ditemui dalam posisi melutut di depan meja komputernya, yang dipercayai terjatuh dari kerusi sebelum meninggal dunia.

Doktor berkata, mangsa meninggal dunia akibat jantungnya gagal berfungsi dan telah mati kira-kira 8-1o jam ketika ditemui.

Menurut laporan media tempatan, mangsa merupakan anak sulung dalam keluarganya, juga cemerlang dalam akademi sejak dari awal persekolahan.

Namun, mangsa yang terlalu ketagih dengan permainan video sejak dari kecil.

Ibu bapanya berpisah enam tahun lalu, selepas tamat sekolah menengah, mangsa menyambung pengajiannya di kolej swasta dan mencapai keputusan yang baik, 3.7 GPA.

Sebelum ini, bapanya kerap memberi amaran agar tidak terlalu kerap bermain permainan komputer kerana bimbang prestasi pelajarannya terjejas. Tetapi mangsa tidak mengendahkan larangan itu walaupun sudah berjanji.

Bapanya meluahkan rasa kesal mengenai kejadian itu di Facebook dan memberi peringatan kepada ibu bapa lain agar tidak membiarkan anak mereka ketagih bermain permainan video dan utamakan waktu bersama keluarga.


Terjun Bangunan Elak Jadi Mangsa Rogol 2 Kawan Lelaki

Menerusi kejadian di Jaipur, India, mangsa yang berusia 32 tahun itu terjun dari kediamannya pada Sabtu lalu, menyebabkan berlakunya keretakan tulang kaki.

Polis dimaklumkan mengenai kejadian itu sekitar pukul tujuh pagi setelah beberapa penduduk melihat wanita itu terjun dari kediamannya.

“Selepas kami tiba, penduduk memaklumkan mereka ternampak wanita itu bersama dua lelaki pada malam kejadian.

“Kemudian orang ramai dengar dia menjerit sebelum lihat dia sudah terjatuh di lokasi kejadian,” ujar seorang pegawai polis.

Siasatan mendapati, mangsa mempunyai hubungan dengan salah seorang suspek.

Namun, dia bertindak terjun dari bangunan apabila suspek kedua cuba untuk memperkosanya.

“Mangsa memang ada hubungan dengan lelaki pertama. Tetapi lelaki itu turut bersubahat apabila temannya mahu memperkosa mangsa.

“Mangsa tengok tingkap balkoni terbuka lantas dia terjun untuk menyelamatkan diri,” ujar anggota itu lagi.

Menurut pihak berkuasa, dua suspek sudah pun dikenal pasti.

Sementara itu, mangsa kini ditahan di Hopsital Jaipuria kerana kecederaan dalaman.

“Mangsa bernasib baik kerana tidak mengalami kecederaan di kepala. Dia kini dalam pemantauan,” ujar pihak hospital.-Times of India/mStar Online


Peter Anthony Dipenjara 3 Tahun, Denda RM50,000

KUALA LUMPUR: Mahkamah Sesyen hari ini menjatuhkan hukuman penjara tiga tahun dan denda RM50,000 terhadap Peter Anthony selepas didapati bersalah memalsukan surat berhubung kontrak kerja penyelenggaraan dan perkhidmatan Sistem Mekanikal dan Elektrik (M&E) di Universiti Malaysia Sabah (UMS).

Hakim Azura Alwi juga memerintahkan bekas menteri pembangunan infrastruktur Sabah itu menjalani hukuman penjara 15 bulan jika gagal membayar denda itu.

Mengikut pertuduhan, Peter sebagai pengarah urusan Syarikat Asli Jati Sdn Bhd, didakwa memalsukan surat pejabat timbalan naib canselor UMS bertarikh 9 Jun 2014 iaitu memasukkan pernyataan palsu dengan niat digunakan untuk tujuan menipu.

Perbuatan itu didakwa dilakukan di pejabat Ketua Setiausaha Sulit kepada Perdana Menteri, bangunan Perdana Putra, Putrajaya antara 13 Jun dan 21 Ogos 2014.

Pertuduhan mengikut Seksyen 468 Kanun Keseksaan yang memperuntukkan hukuman penjara maksimum tujuh tahun dan denda.

Azura membenarkan penangguhan pelaksanaan hukuman penjara sehingga rayuan di Mahkamah Tinggi terhadap keputusan hari ini selesai, namun memerintahkan denda RM50,000 itu dibayar hari ini.

Terdahulu, peguam S. Devanandan yang mewakili Peter memohon penangguhan pelaksanaan kedua-dua hukuman itu.

Semasa rayuan terhadap hukuman, Devanandan memohon mahkamah mengenakan hukuman ringan terhadap anak guamnya.

“Dalam kes ini, anak guam saya telah memberi kerjasama sehingga akhir perbicaraan selain hadir ke mahkamah tanpa gagal kecuali kehadiran beliau dikecualikan. Dalam kes ini, Syarikat Asli Jati telah membantu ratusan pelajar UMS malah beliau juga telah banyak membantu pelajar-pelajar miskin di UMS,” kata peguam itu.

Timbalan Pendakwa Raya Haresh Prakash Somiah memohon hukuman berbentuk pencegahan agar memberi pengajaran kepada masyarakat termasuk ahli politik dan penjawat awam bahawa mahkamah tidak akan bertolak ansur terhadap perbuatan sedemikian. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Usaha Kesan Pesakit Covid-19 Di Telipok Dan Kampung Numbak

KOTA KINABALU: Jabatan Kesihatan Negeri Sabah akan menjalankan ujian saringan besar-besaran bagi mengesan individu positif Covid-19 di penempatan Telipok dan Kampung Numbak, di sini, mulai esok.

Menteri Kerajaan Tempatan dan Perumahan negeri Datuk Masidi Manjun berkata, saringan itu menyasarkan 10 peratus daripada kira-kira 15,000 penduduk di penempatan Telipok dan 5,700 orang di Numbak.

Katanya, langkah itu diambil sejajar pelaksanaan Perintah Kawalan Pergerakan Diperketatkan (PKPD) di kedua-dua lokaliti yang bermula hari ini.

“Esok Jabatan Kesihatan akan mula melaksanakan ujian saringan di kedua-dua lokasi bagi mengesan penularan virus Covid-19 di kawasan berkenaan.

“Langkah ini perlu memandangkan ada kes positif yang tinggi dikesan sebelum ini dengan sebanyak 134 kes di Numbak dan 207 kes di penempatan Telipok.

“Ia juga adalah sebab mengapa kedua-dua lokaliti ini dilaksanakan PKPD,” katanya pada sidang media perkembangan semasa Covid-19 di Sabah, di sini, malam ini.

Katanya, daripada 134 kes positif Covid-19 di Numbak sebelum ini, 25.4 peratus adalah warga asing manakala daripada 207 kes positif di penempatan Telipok, warga asing adalah 13.4 peratus.

Berikutan pelaksanaan ujian saringan secara besar-besaran itu, Masidi menjangkakan berlaku peningkatan mendadak kes positif Covid-19 di Kota Kinabalu dalam tempoh dua tiga hari akan datang.

“Ini bermakna walaupun kita lihat hari ini jumlah kes di Kota Kinabalu menunjukkan penurunan yang banyak dan situasi Covid-19 di seluruh negeri juga lebih stabil, keadaan itu mungkin berubah semula dalam tempoh dua tiga hari akan datang,” katanya.

Berdasarkan laporan Jabatan Kesihatan, katanya, Sabah mencatat 288 kes positif baharu Covid-19 hari ini dengan empat kematian, masing-masing dua di Kota Kinabalu dan Tawau manakala 372 pesakit dilaporkan sembuh.

“Daerah Kota Kinabalu mencatat 86 kes diikuti Tawau (53 kes), Tuaran (30 kes) dan Penampang (24 kes). Keempat-empat daerah ini menyumbang 40 peratus kes hari ini membabitkan kes kontak rapat,” katanya.

Menurutnya, daerah Sandakan mencatat 22 kes diikuti Putatan (17 kes), Lahad Datu (15 kes), Semporna (14 kes), Papar (sembilan), Kota Belud dan Keningau masing-masing lima kes, manakala Kudat dan Beaufort masing-masing empat kes.

Beliau berkata, daerah Kinabatangan, Sipitang, Beluran, Pitas, Kota Marudu, Tambunan, Tongod, Kuala Penyu, Kunak, Telupid, Ranau, Tenom dan Nabawan tidak mencatat sebarang kes baharu hari ini.

Sementara itu, katanya, PKPD di Kluster Pusat Tahanan Sementara (PTS) Kota Kinabalu dan Kluster Penjara Kepayan ditamatkan mulai esok selepas kes aktif menunjukkan penurunan ketara.

“Bagi PTS Kota Kinabalu, sebanyak 1,824 ujian saringan dilakukan dengan 425 kes didapati positif manakala di Penjara Kepayan sebanyak 3,970 saringan dilakukan dengan 1,857 kes positif.

“Sehingga 14 November lalu, kes di kedua-dua kluster terkawal dengan hanya 25 kes aktif di PTS Kota Kinabalu manakala satu kes aktif di Penjara Kepayan,” katanya.

Menurutnya, berikutan itu, Majlis Keselamatan Negara memutuskan untuk menamatkan PKPD di kedua-dua lokaliti. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kanak-Kanak Maut Jatuh Dari Tingkat 5

PENAMPANG: Seorang kanak-kanak perempuan berusia setahun tujuh bulan maut selepas terjatuh dari tingkat lima sebuah bangunan di Jalan Bundusan, di sini petang semalam.

Mangsa disahkan meninggal dunia selepas dibawa ke wad kecemasan Jesselton Medical Centre (JMC), Jalan Lintas, pada pukul 4.30 petang.

Ketua Polis Daerah Penampang, Deputi Superintendan Mohd Haris Ibrahim berkata siasatan awal mendapati keluarga mangsa keluar makan di sebuah restoran di tingkat lima bangunan berkenaan.

“Ketika itu mangsa bersama abangnya bermain di kawasan sekitar dan melalui satu lorong jejantas penghubung sebuah lagi bangunan yang masih dalam pembinaan.

“Mangsa dipercayai tergelincir dan terus jatuh dari tingkat lima,” katanya menerusi kenyataan media, hari ini.

Mohd Haris berkata, keluarga mangsa yang menyedari kejadian itu terus membawa mangsa ke JMC untuk mendapatkan rawatan.

Menurut beliau lagi mangsa disahkan meninggal dunia oleh pegawai perubatan yang bertugas di JMC.

Katanya siasatan masih diteruskan dan kes diklasifikasikan sebagai mati mengejut.


PKP Di Keningau Bermula Esok

KUALA LUMPUR: Perintah Kawalan Pergerakan (PKP) akan dilaksanakan di Keningau, Sabah selama 14 hari bermula esok.

Menteri Kanan (Keselamatan), Datuk Seri Ismail Sabri Yaakob, berkata tindakan itu susulan Kementerian Kesihatan (KKM) mengesahkan peningkatan kes positif harian secara mendadak di daerah itu dengan 42 kes direkodkan hasil saringan secara bersasar di Kampung Lingkudau yang dikuat kuasa PKP Diperketatkan (PKPD).

“Selepas membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju melaksanakan PKP di Keningau, Sabah bermula 22 Mac hingga 4 April ini.

“Pelaksanaan PKP ini untuk memudahkan KKM melaksanakan saringan secara bersasar selain mengesan beberapa lagi kontak rapat dan mengawal pergerakan penduduk di daerah ini,” katanya dalam kenyataan, hari ini.

Dalam perkembangan lain, Ismail Sabri berkata, PKPD di Kampung Tanah Merah, Kota Marudu, Sabah ditamatkan esok mengikut jadual.

Katanya, KKM setakat ini melaksanakan 65 ujian saringan dan secara kumulatif sebanyak 26 kes positif direkodkan di lokaliti itu.

“KKM mengesahkan baki kes positif menunjukkan trend penurunan dan kluster terkawal.

“Selepas membuat penilaian risiko bersama pelbagai agensi dalam Jawatankuasa Teknikal PKP, kerajaan bersetuju untuk menamatkan PKPD di kampung itu pada 22 Mac ini seperti dijadualkan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perkhidmatan Bas Percuma Di Sabah Akan Dipertimbangkan

KUALA LUMPUR: Perkhidmatan bas henti-henti percuma di Sabah dan Sarawak akan dipertimbangkan mengikut kesesuaian peruntukan kerajaan, persidangan Dewan Negara diberitahu hari ini.

Timbalan Menteri Pengangkutan, Datuk Kamarudin Jaffar berkata setakat ini amalan bas henti-henti percuma tidak dilaksanakan secara langsung oleh kementerian tetapi dikendalikan di peringkat negeri.

“Secara dasarnya, kementerian telah memberi pelbagai subsidi kepada perkhidmatan bas seperti myBAS, justeru, amalan bas percuma ini perlu pertimbangan lanjut,” katanya ketika sesi pertanyaan bagi jawab lisan di sini.

Beliau berkata demikian bagi menjawab soalan tambahan Senator Alan Ling Sie Kiong yang ingin tahu apakah kerajaan persekutuan akan memperkenalkan perkhidmatan bas henti-henti secara percuma di kedua-dua negeri itu.

Menjawab soalan asal yang dikemukakan Ling mengenai tindakan kerajaan dalam memastikan Sabah dan Sarawak turut merasai kemajuan sistem pengangkutan seperti di Semenanjung Malaysia, Kamarudin menjelaskan menerusi Dasar Pengangkutan Negara (DPN), sebanyak 500 buah bas elektrik dengan peruntukan RM450 juta akan diagihkan ke seluruh negara, termasuk Sabah dan Sarawak di bawah Belanjawan 2020.

“Kerajaan juga sedang meneliti kebolehlaksanaan model baharu pembiayaan bas henti-henti yang dicadangkan oleh Agensi Pengangkutan Awam Darat (APAD), sejajar dengan janji kerajaan untuk menyediakan penambahan 10,000 bas awam di seluruh negara,” katanya.

Mengulas lanjut, Kamarudin yang juga Ahli Parlimen Bandar Tun Razak menjelaskan kemajuan berkaitan pengangkutan awam di kedua-dua negeri tersebut dapat dilihat menerusi laluan jalan raya dari Serian ke Persimpangan Pantu (Sarawak) sepanjang 73.5 kilometer di bawah projek Lebuhraya Pan Borneo, dijangka akan dibuka awal tahun depan.

“Bagi sektor maritim, Pelabuhan Bintulu menduduki tempat ketiga selepas Pelabuhan Klang dan Pelabuhan Tanjung Pelepas dengan jumlah kargo yang dikendalikan di Sabah dan Sarawak pula berjumlah hampir 100 juta tan,” katanya.


Kes Gaduh: 22 Termasuk Pelajar Ditahan Di Sandakan

SANDAKAN: Polis menahan 22 individu termasuk pelajar kerana disyaki terlibat dalam pergaduhan di Jalan Elopura, Pusat Bandar Sandakan pada Rabu.

Ketua Polis Daerah Sandakan, Asisten Komisioner Abdul Fuad Abdul Malek berkata, kesemua mereka juga ditahan di sekitar daerah itu. Menurutnya, 21 inndividu merupakan pelajar dari tiga buah sekolah di sekitar Sandakan.

“Siasatan awal mendapati, pergaduhan itu berpunca daripada salah faham dan kes disiasat mengikut Seksyen 147 Kanun Keseksaan kerana merusuh,” katanya dalam kenyataan pada Rabu.

Abdul Fuad memberitahu, kertas siasatan sedang dilengkapkan sebelum dihantar ke pejabat peguam negara untuk tindakan lanjut.

Terdahulu, video pelajar bergaduh di tengah jalan raya tular di media sosial sebelum polis membuat siasatan lanjut dan melakukan tangkapan. – AWANI


Mangsa Banjir Di Sabah Meningkat 1,447 Orang

KOTA KINABALU: Jumlah mangsa banjir di beberapa daerah di negeri ini meningkat kepada 1,447 orang berikutan keadaan cuaca yang masih tidak menentu, sejak beberapa hari lalu.

Mengikut kenyataan Jawatankuasa Pengurusan Bencana Negeri Sabah setakat jam 9 pagi tadi,

beberapa Pusat Penempatan Sementara (PPS) terpaksa dibuka sejak semalam.

Katanya, ia berikutan semakin banyak kawasan perkampungan serta perumahan yang terjejas dan ditelenggelami air.

“Antara PPS dibuka adalah Rumah Kebudayaan Kaubatang Lama yang menempatkan 34 mangsa, Rumah Kebudayaan Mamaitom (12 mangsa), Rumah Kebudayaan Marias (72 mangsa), Dewan Gereja (RC) Kampung Bangkulin (55 mangsa).

“Dewan Sri Ontoros, Tenom, pula mencatatkan paling ramai mangsa dengan 476 mangsa manakala 160 lagi mangsa ditempatkan di Dewan Mini Jinuin Jimin,” katanya.

Menurutnya, 88 lagi mangsa dipindahkan ke Dewan Kebudayaan Pamaluyan dan 226 mangsa ditempatkan di Rumah Kebudayaan Angalor.

Katanya, jumlah keseluruhan penduduk yang terjejas dan dipindahkan adalah membabitkan keseluruhan 33 perkampungan.

“Sebuah lagi PPS dibuka di Dewan Sindumin, Sipitang dan kini menempatkan empat mangsa yang baru dipindahkan, malam tadi.

PPS Dewan DSP Mohd Dun Banir Beaufort yang menempatkan 65 mangsa sehingga malam tadi turut meningkat kepada 294 mangsa pagi tadi.

Mengikut laporan yang dikeluarkan jam 4 petang semalam, hanya seramai 332 orang mangsa banjir membabitkan 86 keluarga dipindahkan dengan daerah Tenom mencatatkan jumlah penduduk paling ramai terjejas akibat banjir.

Semua mangsa berkenaan turut membabitkan tiga daerah lain iaitu Beaufort, Keningau dan Sipitang. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Mamat Pengsan, Meninggal Dunia Dalam Ambulans’

KUALA LUMPUR: Pengarah tersohor, Mamat Khalid, 58, menghembuskan nafas terakhir akibat serangan jantung dalam perjalanan ke Hospital Slim River, Perak, jam 12.30 tengah malam ini.

Mengesahkan berita pemergiannya, isterinya, Hasmah Hassan memaklumkan, arwah dipercayai mendapat serangan jantung dan tidak sedarkan diri ketika berada di Sarang Art Hub.

“Hari ini, Sarang Art Hub ada persembahan dari kumpulan Pasukan Gerak Am (PGA) Batalion 3 Orang Asli. Arwah suka melayan tetamu, jadi ikut serta membuat persembahan dengan bermain keyboard.

“Secara tiba-tiba, arwah tidak sedarkan diri dan tergigit lidah hingga berdarah ketika sedang buat persembahan.

“Saya percaya arwah kepenatan dan tidak cukup tidur disebabkan baru balik membuat tinjauan lokasi penggambaran di Lumut.

“Bagaimanapun, arwah disahkan meninggal dunia dalam ambulans ketika perjalanan ke Hospital Slim River,” katanya ketika dihubungi BH Online.

Hasmah berkata, arwah tidak menunjukkan sebarang perubahan dan berada dalam keadaan sihat.

“Saya tak sangka arwah akan pergi kerana keadaannya baik-baik sahaja. Semuanya seperti biasa.

“Arwah pergi dengan mudah. Abang Mamat sudah tiada,” luahnya dalam nada sebak.

Hasmah berkata, jenazah arwah akan disemadikan di Ipoh, pagi ini.

“Selepas semua urusan selesai, jenazah akan di bawa ke Ipoh untuk dikebumikan. Abangnya, Datuk Lat mohon supaya pengebumian arwah dipercepatkan,” katanya.

Allahyarham Mamat meninggalkan seorang balu dan lima orang cahaya mata.

Beliau memulakan kerjaya awal di pejabat kerajaan, sebelum menceburi bidang perfileman dengan mengarahkan filem komedi pertama berjudul Lang Buana.

Antara filem sentuhannya termasuklah Rock, Rock Oo!, Rock Bro!, Man Laksa, Kala Malam Bulan Mengambang, Apokalips X dan Hantu Kak Limah Balik Rumah yang turut meraih kutipan pecah panggung.

Sepanjang hayat, arwah pernah memenangi trofi Pengarah Terbaik, Festival Filem Malaysia sebanyak tiga kali menerusi filem Kala Malam Bulan Mengambang, Estet dan Hantu Kak Limah Balik Rumah.

Selain aktif dalam bidang perfileman, arwah juga pengasas dan pemilik kafe, Sarang Art Hub yang beroperasi di Tanjung Malim. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Bukan ejen perisik Israel’

KEMENTERIAN Dalam Negeri (KDN) mengesahkan ada warga Israel bekerja di jabatan tertentu dalam Polis Diraja Malaysia (PDRM).

Timbalan Menteri Dalam Negeri Datuk Mohd Azis Jamman bagaimanapun menjelaskan, warga Yahudi itu adalah jurutera syarikat yang ditugaskan untuk menyelenggara sistem PDRM.

“Beliau bukan ejen perisik seperti didakwa, sudah tentu ketika pemasangan itu dibuat ada wakil kita di sana untuk melihat,” katanya pada sesi Pertanyaan Jawab Lisan di Dewan Rakyat hari ini.

Beliau menjawab soalan tambahan Ahmad Marzuk Shaary (PAS-Pengkalan Chepa) yang mahu penjelasan kononnya ada ejen perisik Israel dalam PDRM.

Terdahulu menjawab soalan asal Ahmad Marzuk yang ingin tahu jumlah kemasukan warga Yahudi itu ke Malaysia menurut kategori tahun dan tujuan, Mohd Aziz berkata, 105 warga Israel diberi kebenaran memasuki Malaysia dari 2016 hingga bulan lalu.

Beliau berkata, pada 2016, seramai 33 warga Israel diberi kebenaran atas pertimbangan perdagangan sedia ada syarikat multinasional (MNC) untuk menghadiri mesyuarat, memberi latihan kepada pekerja Malaysia berkenaan kejuruteraan microcip.

“Pada 2017, 35 warga srael diberi kebenaran yang mana 18 orang memasuki Malaysia atas urusan hubungan perdagangan MNC manakala 17 orang diberikan kebenaran menghadiri persidangan, mesyuarat dan program antarabangsa,” katanya.

Mohd Azis berkata, pada 2018, 34 warganegara itu diberi kebenaran atas urusan perdagangan sedia ada manakala dua orang diberikan untuk menghadiri persidangan antarabangsa.

“Tahun ini, hanya tiga warga Israel diberi kebenaran atas urusan hubungan perdagangan sedia ada dan tiada lagi kebenaran diberikan untuk warga Israel menghadiri persidangan, mesyuarat dan program antarabangsa.

“Ini selaras dengan dasar baru bahawa kerajaan tidak lagi membenarkan wakil Israel untuk memasuki Malaysia bagi menghadiri persidangan, mesyuarat, program anjuran badan antarabangsa,” katanya.

Dalam pada itu katanya, bagi permohonan lawatan keagamaan ke Baitulmaqdis, kementerian meluluskan 7,870 orang untuk berkunjung ke Baitulmaqdis dari 2016 hingga tahun ini. – Harian Metro


Suara Penduduk Kimanis Diambil Kira Dalam Pembangunan Pekan Terbabit

KIMANIS: Suara-suara penduduk Pekan Kimanis akan diambil kira dalam usaha kerajaan baharu membangunkan kawasan terbabit pada masa hadapan.

Timbalan Ketua Menteri Datuk Jaujan Sambakong berkata, kerajaan akan mempertimbangkan kajian semula pembangunan pekan tersebut memandangkan pekan berkenaan sudah mempunyai pelbagai kemudahan asas.

“Pekan ini akan dibangunkan Kerajaan Baru agar mampu dimanfaatkan sepenuhnya kepada rakyatnya dan berdasarkan kehendak rakyatnya.

“Kita lihat di pekan ini sudah mempunyai stesen perhentian keretapi, terdapat banyak sekolah-sekolah, Kampung Binsulok Membakut pula berpotensi membekalkan bekalan makanan laut,” katanya kepada pemberita selepas mengadakan ke Kg Binsulok Membakut, di sini pada Ahad.

Beliau menjelaskan, lawatan ke Kg Binsulok Membakut dilakukan kerana terdapat aduan dari kalangan penduduknya.

Katanya, pasar di sini sudah dibuat dibawah Ko-Nelayan, tetapi kenapa peniaga atau nelayan tidak menggunakan kemudahan pasar ini.

Jaujan yang juga Menteri Kerajaan Tempatan dan Perumahan berkata, pihaknya akan mengambil perhatian perkara itu memandangkan Kg Binsulok mempunyai ramai pengusaha nelayan.

“Pekan Kimanis, Membakut termasuk Kg Binsulok sudah menjadi tempat tradisi, adalah baik kerajaan kini membangunkan kawasan terbabit.

“Lawatan kali ini sudah dirancang awal dan menjadi perhatian saya sebelum ini, Pilihan Raya Kecil (PRK) Kimanis hanya terjadi secara kebetulan.

“Lawatan diadakan untuk melihat apakah kemudahan yang boleh dibangunkan untuk faedah penduduk di sini,” katanya.

Menurutnya, tidak kira kawasan itu mempunyai penduduk yang ramai atau sebaliknya, Kerajaan Baharu akan tetap menjaga kebajikan penduduknya.


Mohamad Alamin Tidak Hadir Istiadat Angkat Sumpah Kerana Positif Covid-19

KUALA LUMPUR: Ahli Parlimen Kimanis, Datuk Mohamad Alamin yang dilantik sebagai Timbalan Menteri Pendidikan II dalam Kabinet baharu disahkan positif COVID-19.

Susulan itu, beliau yang akan mengangkat sumpah di hadapan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara, hari ini tidak dapat berbuat demikian.

Mohamad berkata, beliau membuat ujian saringan RT-PCR semalam selepas tidak sihat dan demam.

“Ujian saringan PCR saya menunjukkan saya positif COVID-19. Justeru saya tidak dapat menghadiri istiadat mengangkat sumpah timbalan menteri esok.

“Kini saya tidak lagi demam dan sedang menjalani kuarantin kendiri di Kuala Lumpur,” katanya ketika dihubungi.

Pada Jumaat lalu, Perdana Menteri, Datuk Seri Ismail Sabri Yaakob mengumumkan senarai Ahli Jemaah Menteri beserta Timbalan-Timbalan Menteri di Bangunan Perdana Putra, Putrajaya.

Salah seorang timbalan menteri dalam Kabinet baharu itu ialah Mohamad yang memikul portfolio Timbalan Menteri Pendidikan II. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hakim Tak Sihat, Bicara Kes Rasuah Bung & Isteri Tangguh

KUALA LUMPUR: Perbicaraan kes rasuah Ahli Parlimen Kinabatangan Bung Moktar Radin dan isteri, Zizie Izette Abdul Samad berhubung pelaburan unit amanah Public Mutual Berhad di Mahkamah Sesyen di sini ditangguhkan ke 9 Mei berikutan hakim yang mendengar kes tersebut tidak sihat.

Perkara itu dimaklumkan oleh Timbalan Pendakwa Raya (TPR) Law Chin How semasa sebutan kes di hadapan hakim Azura Alwi.

“Hakim Rozina Ayob (yang mendengar perbicaraan kes ini) tidak sihat dan beliau telah diberikan cuti sakit (MC) selama seminggu. Oleh itu, kami mohon untuk mendapatkan tarikh lain bagi sambung bicara,” kata Law.

Mahkamah kemudian menetapkan tarikh perbicaraan baharu pada 9, 10, 17 dan 18 Mei ini.

Selain Law, pendakwaan turut dikendalikan TPR Mohd Sophian Zakaria dan Maziah Mohaide manakala Bung dan isterinya diwakili peguam K Kumaraendran, M Athimulan dan Ridha Abdah Subri.

Pasangan suami isteri itu hadir ke mahkamah hari ini.

Hari ini sepatutnya ditetapkan untuk keputusan bantahan yang dikemukakan pihak pembelaan berhubung aduan dibuat oleh Penguasa Kanan Suruhanjaya Pencegahan Rasuah Malaysia (SPRM) Mohd Haris Ibrahim, 42, yang didakwa bersifat dengar cakap dan boleh memprejudiskan Bung.

Menurut Kumaraendran, aduan berkenaan tidak boleh dianggap sebagai laporan maklumat pertama (FIR) kerana ia dibuat berdasarkan maklumat yang diterima daripada seorang pegawai atasan selaku pihak ketiga, bukan daripada pemberi maklumat.

Pada 3 Mei 2019, Bung, 64, mengaku tidak bersalah atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung yang merupakan pengerusi bukan eksekutif Felcra ketika itu, didakwa menerima rasuah daripada ejen pelaburan Public Mutual, Madhi Abdul Hamid menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Bung juga mengaku tidak bersalah menerima suapan wang tunai RM335,500 daripada perunding unit amanah, Norhaili Ahmad Mokhtar di bawah nama Zizie Izette atas sebab serupa dan di tempat sama pada 19 Jun 2015 manakala Zizie Izette, 44, mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama. – BERNAMA


Warga Indonesia di Sabah bersemangat mengundi Pilpres

KOTA KINABALU, 14 April – Pengundian awal Pilihan Raya Presiden  (Pilpres) Indonesia 2019  yang  berlangsung di Konsul Jeneral Republik Indonesia (KJRI), di sini hari ini , berjalan lancar.

Konsul Jenderal Republik Indonesia di Kota Kinabalu Krishna Djelani berkata rakyat Indonesia sekitar bandaraya dan kawasan berhampiran mulai memenuhi perkarangan pejabat itu seawal jam 8 pagi tadi untuk menunaikan tanggungjawab mereka.

Beliau berkata semangat warga Indonesia di Sabah pada Pemilihan Umum (Pemilu)  kali ini sangat besar berdasarkan kehadiran jumlah pengundi di Tempat Pungutan Suara (TPS) berkenaan sejak dua jam pertama ia dibuka pagi tadi bagi proses pengundian.

Selain KJRI yang dibuka sehingga 6 petang ini, Krishna berkata, satu lagi TPS beroperasi bagi proses pengundian itu ialah Sekolah Indonesia Kota Kinabalu (SIKK), dekat Sepanggar.

“Seramai 11,287 warga Indonesia di Sabah berdaftar sebagai pemilih mengikuti metod TPS yang diadakan di dua tempat iaitu di pejabat KJRI dan SIKK. Di KJRI, sebanyak 19 TPS disediakan dan diharapkan kira-kira 9,000 pengundi (keluar) mengundi di sini, manakala di SIKK pula sebanyak tujuh TPS dengan sekitar 2,000 pengundi,” katanya ketika ditemui pemberita di sini, hari ini.

Krishna berkata selain kaedah TPS, proses PLN bagi Pemilu Indonesia 2019 di Sabah turut menggunakan kaedah Kotak Suara Keliling (KSK) yang berlangsung dari 8 hingga 11 April dengan seramai 129,591 warga Indonesia berdaftar sebagai pemilih menggunakan kaedah itu dengan sebanyak 433 KSK disediakan.

Dalam pada itu, Krishna berkata, jumlah peratusan warga Indonesia khususnya di Kota Kinabalu yang keluar mengundi pada kali ini lebih tinggi berbanding pada Pemilu lima tahun lepas.

“Saya melihat semangat warga Indonesia di sini sangat besar. Jika dibandingkan pelaksanaan Pemilu pada lima tahun lalu, peratusan jumlah mengundi itu lebih tinggi pada ketika ini. Lima tahun lepas, jumlah pemilih sebanyak 159,000 tetapi yang keluar mengundi hanya sekitar 51,000 iaitu kurang lebih 30 peratus.

“Meskipun jumlah pemilih (pada ketika ini) hanya sekitar 140,000, tetapi yang mengundi melalui KSK sahaja jumlahnya sudah 83,000 pengundi atau sekitar 64 peratus. Jumlah pengundi berdaftar berkurang tetapi penyertaan mereka dalam Pemilu (kali ini) meningkat dua kali ganda. Semangat warga Indonesia semakin tinggi,” katanya.

Sementara itu, di TAWAU, Ketua Perwakilan Konsulat Republik Indonesia (KRI) Tawau, Sulistijo Djati Ismojo mensasarkan lebih 50 peratus daripada kira-kira 16,000 Daftar Pemilih Tetap (DPT) di daerah ini keluar mengundi pada hari ini.

Djati turut berharap proses mengundi pada hari ini berjalan lancar seperti perjalanan pengundian menggunakan KSK.

Djati bersama isteri, Irawati Djati tiba di Tempat Pengumpulan Suara di Lorong 11, Taman Megah Jaya 4 di sini dan mengundi pada pukul 8.45 pagi.

Sementara itu, seorang pengundi, Nuraini Abdullah, 45,gembira dapat menunaikan tanggungjawab memilih Presiden serta Majlis Perwakilan Rakyat Republik Indonesia.

“Saya tinggal di Tawau sejak tahun 1987 dan tidak pernah tertinggal untuk menunaikan tanggungjawab mengundi setiap kali Pemilu diadakan. Termasuk Pemilu tahun ini, sudah tiga kali saya mengundi di Sabah dan selebihnya mengundi di Indonesia,” katanya yang bekerja di ladang ayam di Batu Payung di sini.

Sementara itu, bagi Ludya Lapuh, 40, dia sudah tiga kali mengundi di Sabah sejak 20 tahun lalu menetap di negeri ini.

“Sebelum ini saya mengundi di Kota Kinabalu dan ini pertama kali mengundi di Tawau,” katanya yang kini menetap di Batu 6 di sini bersama suaminya.


Jika Kes Terus Meningkat, SOP Diambil Mudah & PKP Diperketatkan Semula, Ekonomi Akan Terjejas Teruk – PM

PUTRAJAYA: Sekiranya berlaku peningkatan kes Covid-19 secara mendadak di negara kita dan Perintah Kawalan Pergerakan (PKP) perlu dilaksanakan semula, ianya akan memberi impak yang amat besar kepada ekonomi, menurut Perdana Menteri, Tan Sri Muhyiddin Yassin.

Jelas beliau, penutupan semula sektor-sektor ekonomi akan menyebabkan negara kerugian RM2 bilion sehari sekaligus menyebabkan ramai yang akan kehilangan pekerjaan.

”Sekiranya berlaku peningkatah kes Covid-19 secara mendadak dan memerlukan kerajaan menguatkuasakan semula PKP, impaknya kepada ekonomi amat besar.

”Penutupan semula sektor-sektor ekonomi boleh menyebabkan negara kehilangan sekurang-kurangnya RM2 bilion sehari dan secara langsung menyebabkan kehilangan sumber pendapatan bagi  jutaan pekerja di Malaysia,” kata beliau di dalam satu sidang media Perutusan Khas Perintah Kawalan Pergerakan Pemulihan, sebentar tadi.

Sementara itu, Menteri Sains, Teknologi dan Inovasi, Khairy Jamaluddin turut berkata, apa yang dapat disimpulkan dalam intipati ucapan Perdana Menteri itu adalah rakyat tidak mengambil mudah kerana ancaman Covid-19 masih wujud di negara kita.

Menurut beliau, langkah-langkah yang lebih ketat akan diperkenalkan oleh kerajaan sekiranya jangkitan terus meningkat dan kesan daripadanya akan menyebabkan ekonomi negara terjejas teruk.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Sumber: Siaran Langsung Perutusan Khas PM/Twitter @Khairykj


Lebih Sebulan Tak Jumpa Anak, Shuk Buat Kejutan Untuk Mereka

KUALA LUMPUR : Pelawak dan pengacara, Shuk Sahar membuat kejutan kepada dua anaknya Nur Qurratu Ain, 5, dan Nur Assyifatu Aimi, 2, dengan bertemu mereka di Sandakan, Sabah, semalam.

Shuk, 36, atau nama sebenarnya Mohammad Shukri Mohamed Sahar berkata, dia sudah lebih sebulan tidak bertemu dua puterinya itu sejak Ramadan lalu.

“Sebenarnya dari awal puasa lalu anak saya Ain dan Aimi ke Sabah dan beraya di sana. Lebih sebulan juga saya dah tak berjumpa mereka. Saya sangat rindukan mereka.

“Jadi pagi ini (semalam) saya bangun, tanpa sebarang perancangan saya terus gerak ke Lapangan Terbang Antarabangsa Kuala Lumpur 2 (KLIA 2), saya beli tiket ke Sandakan, saya nak buat kejutan untuk Ain dan Aimi,” katanya.

Shuk membuat rakaman detik itu bermula di KLIA 2 hingga tiba di sana sebelum membuat hantaran video dan dimuat naik di TikTok.

Menerusi rakaman sama, kelihatan bagaimana kedua anaknya berlari menujur ke arah Shuk saat melihatnya.

Shuk kemudian memeluk dan mendukung erat kedua anaknya itu. Berdasarkan pemerhatian pertemuan dibuat di sebuah hotel di daerah itu.

Hantaran video beserta keterangan dan tanda pagar Hanya Rindu #hartaduniaakhirat itu sudah mencecah lebih 586,000 tontonan, hampir 30,000 tanda suka dan lebih 660 komen.

Dalam masa sama, Shuk yang turut membuat sesi siaran langsung di akaun TikTok semalam dihujani pertanyaan mengenai sejauh mana hubungannya dengan isteri, Sera atau nama sebenarnya Rossalennah Natassyiah Asshafera.

Malah, ramai mendoakan agar Shuk dan Sera rujuk semula sekali gus menimbulkan persoalan adakah pasangan itu sudah bercerai?

Bagaimanapun, usaha Harian Metro mendapatkan kenyataan Shuk tidak berjaya apabila panggilan telefon dan mesej tidak berjawab.

Terdahulu, pada Mac lalu Sera memberi bayangan dia dan Shuk bakal berpisah menerusi hantaran di Instagram selain kelibatnya dilihat muncul di Mahkamah Syariah Kuala Lumpur, Jalan Duta, di sini.

“Aku hanya kehilangan orang yang tidak mencintaiku, tapi dia kehilangan orang yang mencintainya,” demikian perkongsian Sera di Instagram.

Pasangan itu mendirikan rumah tangga pada 2015 dan dikurniakan dua anak. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Proses Pembasmian Kuman Di Klinik Kesihatan Luyang Sekat Koronavirus

KOTA KINABALU: Proses pembersihan dan pembasmian kuman dilakukan di Klinik  Kesihatan Luyang hari ini sebagai langkah pencegahan berikutan tindakan seorang pesakit yang berbohong tentang sejarah perjalanannya ketika mendapatkan rawatan di klinik berkenaan baru-baru ini.

Difahamkan, lelaki itu telah pergi ke klinik Luyang beberapa hari lalu untuk mendapatkan rawatan perubatan akibat sesak nafas, namun dapat melepasi saringan kesihatan di pintu masuk lapangan terbang.

Hanya ketika telah berada di klinik berkenaan barulah diketahui bahawa pesakit tersebut sebenarnya baru pulang dari Korea Selatan tempat dia bekerja.

Pendedahan itu berlaku selepas seorang jururawat dari klinik itu memuat naik video tentang dirinya sendiri dan mendesak orang ramai untuk bertanggungjawab dan jujur dengan kakitangan kesihatan apabila mereka mengalami gejala koronavirus.

Gambar pembersihan klinik dan proses pembasmian kuman itu turut disebarkan di semua platform media sosial.

Pengarah Jabatan Kesihatan Sabah, Datuk Dr Christina Rundi memberitahu sebuah portal berita baru-baru ini bahawa pesakit itu kini berada di bawah kuarantin rumah dan sudah menjalani ujian yang diperlukan.

Sementara itu, Menteri Kesihatan dan Kesejahteraan Rakyat Sabah, Datuk Frankie Poon seperti dilaporkan The Star berkata, pembersihan klinik adalah prosedur operasi standard ketika menangani kes-kes seperti itu.

“Semua klinik mempunyai prosedur operasi standard,” katanya, sambil menambah tidak ada masalah dengan Covid-19 di Sabah pada masa ini.

Menurut laman web kementerian itu, sejumlah 149 kes yang disyaki telah dilaporkan di Sabah dan daripada jumlah itu, 117 perlu diuji dan keputusannya semua negatif untuk Covid-19.

Daripada 117 kes ini, 86 adalah rakyat Malaysia, 26 orang warga China, dan masing-masing dari Jordan, Myanmar, Bangladesh, Korea Selatan dan Hong Kong.

Keputusan ini disahkan tepat pada hari Isnin, hari ini. – BorneoToday


Tular Harga Getah Di Sabah Lebih Rendah Tidak Benar – Junz Wong

KOTA KINABALU, 26 Sept” Tular di media sosial kononnya kadar harga getah di Sabah adalah jauh lebih rendah berbanding di Semenanjung baru-baru-baru ini adalah tidak benar, kata Menteri Pertanian dan Industri Makanan Sabah, Datuk Junz Wong.

Beliau berkata pihak yang menyebarkan maklumat harga kadar getah antara Sabah dan Semenanjung tisdak mengetahui bahawa di semenanjung tidak terdapat getah kepingan.

Selain itu, katanya, berdasarkan maklumat di laman sesawang Lembaga Getah Malaysia, Isnin lalu, harga getah SMR20 yang diproses adalah pada kadar RM5.53/kg dan harga berkenaan dijadikan sebagai asas untuk menetapkan kadar harga getah pekebun kecil.

“Adalah tidak munasabah jika harga getah mentah yang dibeli daripada pekebun kecil lebih tinggi berbanding harga getah SMR20. Justeru, kerajaan menasihatkan pihak menyebarkan berita tidak sahih agar segera menghentikan perbuatan tidak bertanggungjawab itu,” katanya dalam kenyataan, pada Rabu.

Junz Wong turut menasihatkan pekebun kecil di Sabah supaya tidak mudah terpengaruh dengan berita tidak sahih dan mereka diminta mendapatkan maklumat harga getah harian di semua pejabat Lembaga Industri Getah Sabah atau melayari laman sesawang http://www.sabah.gov.my/ligs.

Para pekebun kecil juga boleh mengetahui harga getah semasa menerusi siaran radio tempatan antara jam 6.30 pagi hingga 7.45 pagi setiap hari Isnin hingga Jumaat, katanya.


20,546 Kes Positif Baharu Covid-19

PUTRAJAYA: Kes baharu COVID-19 yang dilaporkan pada hari ini adalah sebanyak 20,546 dan menjadikan jumlah keseluruhan sebanyak 1,404,899 kes.

Maklumat yang dikongsikan oleh Ketua Pengarah Kesihatan, Tan Sri Dr Noor Hisham Abdullah memaparkan terdapat lapan negeri yang mencatatkan ribuan kes.

Selangor terus mencatatkan kes tertinggi dengan 7,307, diikuti Sabah dengan 1,665 dan Kedah dengan 1,596. Pecahan kes bagi setiap negeri adalah seperti berikut:

Kedah – 1,596 (68,632)Pulau Pinang – 1,111 (60,311)Kelantan – 1,025 (57,116)Perak – 1,069 (50,582)Melaka – 631 (39,527)Pahang – 926 (33,774)Terengganu – 534 (24,316)WP Labuan – 3 (9,743)WP Putrajaya – 47 (4,881)Perlis – 21 (1,042)

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pabuk mengamuk

BANGKOK: Sekurang-kurangnya seorang terbunuh akibat ribut Pabuk yang melanda Teluk Siam yang membawa ombak setinggi lima meter, angin kencang menumbangkan pokok dan bumbung rumah serta banjir akibat hujan lebat semalam.

Menurut kenyataan agensi bencana Thailand, seorang kru bot nelayan terbunuh selepas bot berkenaan karam dipukul ombak dekat pantai wilayah Pattani. Seorang lagi kru masih hilang namun empat lagi nelayan terselamat.

Ribut tropika itu melanda daerah Pak Phanang di wilayah Nakhon Si Thammarat menyebabkan banyak kerosakan.

Sebelum ini, jabatan kaji cuaca memberi amaran 15 wilayah di selatan Thailand akan dilanda hujan lebat serta angin kencang akibat ribut berkenaan.

Namun, pada petang semalam, kekuatan ribut berkenaan berkurangan ketika menuju Surat Thani.

“Kekuatannya dijangka menurun menjadi ribut biasa namun orang ramai masih perlu berhati-hari kerana angin kencang masih mampu menumbangkan pokok serta banjir kilat,” kata kenyataan jabatan kaji cuaca.

Pihak berkuasa Thailand mengarahkan ribuan penduduk dipindahkan ke pusat perlindungan manakala dua lapangan terbang utama ditutup akibat ribut tropika dengan angin berkelajuan 80 kilometer itu.

“Angin kencang dengan ombak setinggi sehingga lima meter di Teluk Siam dan Laut Andaman. Semua kapal dinasihatkan berlabuh,” kata Jabatan Meteorologi Thailand.

Menurut Jabatan Pencegahan dan Pengurangan Bencana, sejak beberapa hari lalu, 6,176 orang dipindahkan ke pusat perlindungan dari Nakhon Si Thammarat serta wilayah Pattani, Songkhla dan Yala.

Lapangan terbang Nakhon Si Thammarat ditutup dan penerbangan kos rendah Nok Airlines Pcl menyatakan ia membatal semua lapan penerbangan keluar masuk dari wilayah itu.

Lapangan terbang Surat Thani juga akan ditutup bermula petang semalam, yang menjejaskan penerbangan Nok Airlines, Lion Air dan Thai Smile.

Terdahulu, Bangkok Airways Pcl turut mengumumkan pembatalan semua penerbangan keluar masuk dari destinasi percutian Koh Samui, termasuk perkhidmatan feri. – Reuters


KDN Pandang Serius Kanak-Kanak Dieksploitasi Sebagai Pengedar Dadah

KOTA KINABALU: Pembabitan golongan kanak-kanak yang dieksploitasi oleh pihak tidak bertanggungjawab dalam aktiviti pengedaran dadah perlu dikekang agar tidak berleluasa, kata Timbalan Menteri Dalam Negeri Datuk Mohd Azis Jamman.

Menurut beliau isu itu antara yang dibincangkan di peringkat kementerian bersama Agensi Anti Dadah Kebangsaan (AADK) untuk mencari mekanisme mengatasinya agar kanak-kanak tidak dieksploitasi oleh pihak tidak bertanggungjawab untuk kepentingan peribadi mereka.

“Apabila kita semakin bijak, penjenayah jadi lebih bijak, mungkin sebab mereka melihat ada lubang dari segi undang-undang yang ada.

“Sebab itu pengedar dadah gunakan kanak-kanak sebab mereka tahu apabila kanak-kanak yang mengedar dadah jika ditangkap akan diletak di pusat pemulihan sebab masih di bawah umur,” katanya.

Beliau ditemui pemberita selepas melancarkan program Jelajah Kesedaran Bahaya Dadah dan Konvoi Promosi Regatta Lepa Jubli Perak di sini, hari ini.

Mohd Azis yang juga Anggota Parlimen Sepanggar berkata menerusi operasi polis disertainya dalam membanteras penyalahgunaan dadah dan tinjauannya sendiri di kawasan Sepanggar, beliau melihat sendiri golongan kanak-kanak serta remaja bawah umur dieksploitasi sebagai pengedar dadah.

“Kebanyakan mereka ini tiada dokumen pengenalan diri dan ini agak merisaukan kita. Justeru, ini akan menjadi cabaran perlu kita hadapi kerana ia perlu dikekang daripada berleluasa,” katanya.

Dalam pada itu, Mohd Azis berkata penganjuran konvoi itu menggunakan pendekatan serampang dua mata iaitu untuk mendampingi masyarakat bagi menyebar luas masalah penyalahgunaan dadah dan pada masa sama mempromosi penganjuran Regatta Lepa Jubli Perak di Semporna pada 26 dan 27 April ini.

Katanya konvoi itu disertai 100 peserta menggunakan motosikal berkuasa tinggi membabitkan Persatuan Sabah Big Bikers, Polis Trafik dan AADK.

Menurutnya konvoi itu yang memulakan perjalanan hari ini akan singgah di Kundasang, Ranau, Telupid, Sandakan, Kinabatangan, Lahad Datu dan menamatkan perjalanan di Semporna. – BorneoToday


KDN Putuskan Usir PATI Di Sabah

KOTA KINABALU: Kementerian Dalam Negeri (KDN) bersama-sama dengan kerajaan Sabah memutuskan untuk mengambil tindakan tegas tanpa kompromi termasuk mengusir warga asing yang memasuki negeri berkenaan secara haram.

Menterinya, Datuk Seri Hamzah Zainudin berkata, pihaknya dimaklumkan berdasarkan rekod dari tahun 1990 hingga Mac tahun ini, seramai lebih 600,000 pendatang tanpa izin (Pati) terutamanya dari Filipina dan Indonesia diusir keluar dari Sabah.

Katanya, jumlah terbabit termasuk hampir 7,000 Pati yang diusir sepanjang tempoh pentadbiran kerajaan Sabah baharu dibawah pimpinan Gabungan Rakyat Sabah (GRS) diketuai Ketua Menteri Sabah, Datuk Hajiji Noor.

“Kerajaan negeri menegaskan bahawa semua warga asing yang berhasrat untuk berada di negeri Sabah perlu melalui proses imigresen yang sah dan mematuhi lunas perundangan ditetapkan.

“Dokumen perjalanan warga asing yang sah adalah amat penting pada ketika ini bagi menjayakan inisiatif kerajaan mengekang pandemik Covid-19 melalui pemberian suntikan vaksinasi kepada semua pihak, termasuk warga asing yang terbabit dalam sektor ekonomi.

“Bagi memperkasakan kawalan keselamatan sempadan, kerajaan Sabah juga meluluskan peruntukkan khas sebanyak RM500,000 bagi memantapkan pengoperasian di kawasan Zon Keselamatan Pantai Timur Sabah (ESSZONE) selepas lawatan Ketua Menteri Sabah baru-baru ini,” katanya.

Beliau berkata demikian dalam satu kenyataan media yang dikeluarkan hari ini selepas kunjungan hormat beliau kepada Hajiji di Pejabat Ketua Menteri, di sini, hari ini.

Menurutnya, kunjungan hormat terbabit adalah bagi membincangkan isu keselamatan dalam negeri dan kedaulatan negeri Sabah, terutamanya berhubung masalah Pati di Sabah.

Dalam pada itu, Hamzah turut berkata kementeriannya melalui semua agensi serta jabatan dibawahnya akan terus memperkasakan aset keselamatan negara serta dasar kerajaan dari semasa ke semasa bagi memastikan keamanan dankeselamatan Sabah terjamin. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Melayu Tak Mati Kalau Tak Undi Keris, Islam Tak Mati Kalau Tak Undi Bulan” – Shafie

KULAI: “Orang Melayu tidak mati kalau tak undi keris, Islam tidak mati kalau tidak undi bulan, Cina tidak mati kalau tak undi roket. Jadi rakyat jangan terpedaya dengan bendera dan logo sebaliknya ukur manusia daripada amalan mereka,” itu kata Presiden Parti Warisan Sabah, Datuk Seri Mohd. Shafie Apdal.

Katanya, rakyat khususnya pengundi Johor  juga tidak perlu bimbang untuk menukar undi daripada parti yang biasa diundi mereka kepada Warisan dalam PRN Johor pada 12 Mac ini.

Katanya, walaupun tidak banyak kerusi ditandingi Warisan, sasarannya adalah untuk menjadi pembangkang yang kuat di Johor.

“Kita akan mulakan kebangkitan rakyat di negeri ini sebelum kita sasarkan untuk menubuhkan kerajaan di peringkat pusat dalam Pilihan Raya Umum Ke-15 (PRU-15),” katanya.

Beliau berkata demikian pada pengumuman calon parti itu yang bertanding di PRN Johor di sini hari ini.

Dalam pengumuman itu Shafie berkata,  Warisan bakal bertanding di kerusi Dewan Undangan Negeri (DUN) Bukit Batu.

“Pengundi di sini tidak perlu risau kerana calon kita adalah calon tempatan dan orang muda, bukan orang Sabah,” katanya.

Turut hadir, Naib Presiden Warisan, Datuk Junz Wong dan Pengerusi Warisan Negeri Johor, Suhaimi Salleh.

Shafie turut memberitahu, jumlah sebenar kerusi yang akan ditandingi dan calon-calon mereka akan diumumkan dalam tempoh sehari dua ini.

Dalam majlis berkenaan, Mohd. Shafie turut menerima 1,000 borang keahlian bagi menyertai parti berkenaan. Ini termasuk daripada bekas ahli UMNO, PKR, Parti Pribumi Bersatu Malaysia (Bersatu) dan Parti Bumiputera Perkasa Malaysia (Putra).

Sebelum ini, bekas Ketua Menteri Sabah itu memberitahu, Warisan turut berminat untuk meletakkan calon di kerusi DUN Permas. Kawasan itu mempunyai komuniti masyarakat Borneo yang besar selain DUN Johor Jaya dan Pekan Nanas. – Utusan Online


Hadi Hargai Hajiji Lantik Ahli PAS Sebagai ADUN

PETALING JAYA: Presiden PAS, Hadi Awang, menyampaikan penghargaannya kepada Ketua Menteri Sabah, Hajiji Noor, dan Perdana Menteri Muhyiddin Yassin atas pelantikan seorang ahlinya, Aliakbar Gulasan, sebagai Adun.

“Pelantikan julung kali ini akan membuka lembaran baharu kepada PAS Sabah bagi menjalin hubungan yang lebih erat dengan masyarakat yang terdiri daripada pelbagai kaum dan etnik di Sabah,” katanya dalam kenyataan hari ini. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


”Show Terakhir Whatsapp Terakhir arwah – Ibu Mejar Mohd Zahir

KOTA KINABALU, 4 Sept  — “Show (pertunjukan) terakhir” – mesej terakhir Mej Mohd Zahir Armaya kepada ibunya Rusunjan Mohamad, menerusi aplikasi WhatsApp semalam sebelum pegawai komando itu terkorban akibat terkena tembakan di Kem Lok Kawi di sini hari ini.

Rusunjan, 57, berkata arwah yang merupakan anak sulung daripada tiga beradik itu turut menyatakan hasrat untuk bertemu dengannya dan keluarga dekat Tuaran malam ini.

“Sejak seminggu dia di sini, belum (dapat) berjumpa (dengan arwah). Kalau saya kata mahu pergi berjumpa di sana (Kem Lok Kawi) dia masih sibuk.

“Jadi hari ini, dia punya acara terakhir petang. Dia ada menghubungi saya lebih kurang jam 7 pagi tadi, dia kata, dia (akan) pergi membeli buah tangan untuk anak dan isterinya dahulu dan selepas itu malam ini baru datang ke rumah.

“Itu perancangannya. Kali terakhir saya bertemu dia pada bulan Ogos sewaktu saya datang ke Kuala Lumpur,” katanya ketika ditemui pemberita di pekarangan Jabatan Perubatan Forensik, Hospital Queen Elizabeth 1 di sini selepas kejadian itu.

Mej Mohd Zahir, 36, meninggal dunia selepas dipercayai tertembak sewaktu gimik pelancaran Divisyen Kelima Infrantri Malaysia dan Briged Ke-13 Infantri Malaysia di kem tersebut pagi tadi.

Beliau yang merupakan pegawai komando dari 11 Grup Gerak Khas (11 GGK) meninggal dunia pada pukul 9.20 pagi tadi di Hospital Queen Elizabeth 1, Kota Kinabalu.

Allahyarham, anak kepada pelakon serta pelawak veteran A.R Badul, bertugas di Kem Sungai Udang, Melaka dan berasal dari Kuala Lumpur. Allahyarham mempunyai lima anak berusia antara lima bulan hingga sembilan tahun.

Rusunjan menerima maklumat mengenai insiden itu pagi tadi ketika sedang berada di pasar untuk membeli barang keperluan memasak bagi menyambut kehadirannya ke kampung malam ini.

“Saya tahu dia ada membuat latihan di sini. Saya sentiasa berhubung dengan dia dan selalu memberi nasihat supaya berhati-hati. Saya reda dengan kejadian ini,” katanya.

Dalam pada itu, Rusunjan berkata, mereka dimaklumkan jenazah arwah akan dibawa ke Masjid As-Salam Kem Lok Kawi sebelum diterbangkan ke Semenanjung pada 9 malam ini dan akan dikebumikan di Perak.

Jenazah arwah telah dibawa ke Masjid As-Salam di Kem Lok Kawi kira-kira 5.30 petang tadi.

Sementara itu, bapa saudara arwah, Mirdat Mohamad, 54, berkata, mereka sekeluarga berharap siasatan menyeluruh dilakukan bagi mengenal pasti punca sebenar insiden itu berlaku.

“Kami mahu kalau boleh pemergian arwah ini dapat pengadilan yang baik, dapat siasatan yang baik, kalau ini satu kesilapan, mudah-mudahan kesilapan ini tidak berulang di masa depan.

“Kami serahkan perkara ini kepada pihak polis dan tentera. Kami mahu siasatan dijalankan dengan lebih terperinci dan kamu mahu tahu punca sebenarnya macam mana kejadian ini berlaku,” katanya.


Kajian MA63 dijangka siap Jun ini – Shafie

KOTA KINABALU: Ketua Menteri Sabah Datuk Seri Mohd Shafie Apdal berkata Mesyuarat Penyediaan Laporan Interim Perjanjian Malaysia (MA63) akan diadakan di sini dari 22 sehingga 24 April ini, manakala kajian terhadap MA63 itu dijangka siap pada bulan Jun.

Beliau berkata sekiranya ada isu-isu berbangkit berkenaan Perkara 8 di bawah MA63 yang ingin dikemukakan oleh wakil rakyat iaitu berkaitan dengan hak-hak Sabah untuk dimasukkan sebagai satu isu tambahan kepada isu yang telah dikemukakan oleh kerajaan negeri, ia amat dialu-alukan.

“Sekiranya ada, saya berharap wakil rakyat berkenaan menyatakan isu spesifik, justifikasi dan rekomendasi, bagi memudahkan perbincangan dan kajian oleh kerajaan persekutuan,” katanya dalam ucapan penggulungan Jabatan Ketua Menteri pada persidangan Dewan Undangan Negeri (DUN) Sabah di sini, pada Khamis.

Mohd Shafie turut menzahirkan ucapan terima kasih kepada semua Ahli Dewan Undangan Negeri (ADUN) Sabah kerana sepakat menyokong usaha untuk menuntut hak-hak negeri yang terkandung dalam MA63.

“Kesepakatan ini menunjukkan Sabah memiliki satu suara demi kepentingan rakyat. Perkara 8 MA63 sememangnya menjadi intipati utama dalam tuntutan hak-hak Sabah yang telah dikemukakan kepada Kerajaan Persekutuan untuk dikaji dan diteliti dalam Jawatankuasa Khas Kabinet bagi mengkaji MA63 yang dipengerusikan oleh Perdana Menteri,” tambahnya. — Bernama


UMNO Enggan GRS Didaftar?

KOTA KINABALU: Penganalisis menjangkakan lebih banyak parti komponen yang menyertai Gabungan Rakyat Sabah (GRS) akan menolak sebarang cubaan untuk mendaftar gabungan itu.

Mereka berkata, Umno umpamanya, tidak mahu terikat dengan sebarang pakatan selain Barisan Nasional (BN) yang dipimpinnya.

“Apabila GRS menjadi rasmi, semua parti mesti patuh kepada arahan pengerusi gabungan,” kata Awang Azman Pawi dari Universiti Malaya (UM).

“Ini tidak akan memberi kelebihan kepada Umno kerana kuasanya untuk tawar menawar akan hilang. Ia tidak mahu terperangkap seperti itu.

“Tambahan pula, Umno tidak mahu berkompromi mengenai kerusi dengan Bersatu.”

Manakala Felo Majlis Profesor Negara (MPN) Jeniri Amir berkata PBS juga akan kehilangan sesuatu selepas GRS menjadi gabungan rasmi.

“Cabaran utamanya ialah mereka perlu berkompromi dari segi pembahagian kerusi,” katanya kepada FMT.

Parti yang menyertai GRS ialah Umno, PBS, Bersatu, PAS, STAR, SAPP, Gerakan, PBRS, MCA dan MIC. Pengerusi gabungan itu ialah Ketua Menteri Hajiji Noor, yang mengetuai Bersatu Sabah.

“Ya, GRS akan menjadi lebih kuat jika ia menjadi rasmi tetapi yang sebenarnya mendapat manfaat ialah parti baharu dan kecil. Ini kerana mereka merasakan akan mendapat lebih banyak perlindungan terutama dari segi kerusi,” kata Awang Azman kepada FMT.

Jeniri berkata setiap parti komponen akan menuntut lebih banyak kerusi dan GRS perlu menyelesaikan masalah berkenaan sebelum mengambil langkah seterusnya.

Khamis lalu, bekas Ketua Menteri Salleh Said Keruak berkata GRS perlu didaftarkan secara rasmi bagi mengukuhkan kedudukan gabungan politik itu.

Susulan cadangan itu, Timbalan Ketua Menteri yang juga Presiden STAR dan Timbalan Pengerusi GRS, Jeffrey Kitingan, memberi gambaran bahawa bukan semua parti berminat dengan idea berkenaan.

Beliau berkata, partinya sebelum itu telah ditugaskan untuk melakukan pendaftaran dan berusaha ke arah itu sejak tahun lalu namun “menemui jalan buntu”.

Ketua Umno Sabah Bung Moktar Radin yang diminta mengulas perkara itu berkata, ia perlu dibincangkan di kalangan pemimpin parti dalam GRS terlebih dahulu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


31 Lagi Kematian Di Indonesia Akibat Covid-19

JAKARTA: Indonesia  mencatatkan 31 kematian dan 396 kes jangkitan baharu Covid-19 semalam.

Ia menjadikan kes keseluruhan positif Covid-19 di Indonesia mencecah 8,607 dengan 720 kematian.

Liputan6 melaporkan, jurucakap kementerian kesihatan, Achmad Yurianto berkata, jumlah pesakit yang sembuh juga meningkat kepada 1,042 orang. – Agensi